(3) 3. (Эй Муҳаммад алайҳис-салоту вас-салом), иймон келтирадиган қавм (ўқиб, ибрат олишлари) учун сизга Мусо ва Фиръавн хабаридан ҳаққи-рост тиловат қилиб (сўйлаб) берурмиз.\n(4) 4. Дарҳақиқат, Фиръавн (Миср) ерида туғёнга тушиб, унинг аҳолисини бўлак-бўлак қилди. У улардан бир тоифани (яъни, Бани Исроил қавмини) хорлаб ўғилларини сўяр, аёлларини тирик қолдирар. Албатта, у бузғунчи кимсалардан бўлди.\n(5) 5. Биз эса у ерда хорланган кишиларга марҳамат қилишни, уларни (хор-бечораликдан чиқариб, барчага пешво зотларга айлантиришни ва уларни (Фиръавн мулкининг) ворислари қилишни истаймиз.\n(6) 6. Яна уларни ўша ерда барқарор қилиб, Фиръавн ва (унинг вазири) Ҳомонга ҳамда икковининг лашкарларига (Бани Исроил) томонидан ўзлари қўрқувчи бўлган нарсани (яъни, мулку-давлатлари қўлларидан кетиб, ҳукму салтанат Бани Исроил қавмининг қўлига ўтишини) кўрсатиб қўйишни (истаймиз).\n(7) 7. Биз Мусонинг онасига (Мусони туғиб, уни ҳам Фиръавн одамлари келиб ўлдиришларидан қўрқиб турган пайтида) ваҳий қилдикки: «Уни эмизавергин. Бас, қачон (Фиръавн одамлари ўғил кўрганингни билишиб қолиб, уни ўлдириб кетишларидан) қўрқсанг, уни дарёга ташлагин ва қўрқмагин ҳам, қайғурмагин ҳам. Зеро, Биз уни сенга (яъни, тирик ҳолида) қайтаргувчидирмиз ва уни пайғамбарлардан қилгувчидирмиз».\n(8) 8. Бас, уни Фиръавн хонадони (ўсиб-улғайгач), ўзларига душман ва ғам-ташвиш бўлиши учун тутиб олдилар. Албатта, Фиръавн, Ҳомон ва уларнинг лашкарлари хато қилгувчи бўлдилар.\n(9) 9. Фиръавннинг хотини (унга): «(Бу бола) мен учун ҳам, сен учун ҳам кўз қувончидир. Уни ўлдирманглар. Шоядки, унинг бизларга нафи тегса ёки уни бола қилиб олсак», деди. Улар (ўзларининг ҳалокатлари шу гўдак қўлида эканини) сезмаган ҳолларида (уни бола қилиб олдилар).\n(10) 10. Мусо (дарёда оқиб кетгач), онасининг қалби бўм-бўш бўлиб қолди. Агар Биз («Мусони ўзингга қайтарурмиз», деган ваъдамизга) иймон келтиргувчилардан бўлиши учун унинг кўнглини хотиржам қилмаганимизда, албатта, у (Мусо ўзининг ўғли эканини) очиб қўйган бўлур эди.\n(11) 11. Ва (Мусонинг онаси) унинг опасига: «Унинг (ортидан) тушгин», дедик. Бас, у (Фиръавн хонадонидагилар) сезмаган ҳолларида (Мусони) узоқдан кузатиб турди.\n(12) 12. Биз аввал (Мусога барча) эмизгувчи аёлларни ҳаром қилдик (бас, у бирон аёлни эммади), шунда (унинг опаси келиб): «Мен сизларга унга кафил бўлиб (эмизадиган) ва унга холис (тарбия берадиган) бир оилани кўрсатайми?», деди.\n(13) 13. Шундай қилиб, Биз (Мусонинг онасининг) кўзлари шодланиши ва ғам чекмаслиги учун ҳамда Аллоҳнинг ваъдаси ҳақ эканини билиши учун уни онасига қайтардик. Лекин кўп (одамлар Аллоҳнинг ваъдаси ҳақ эканини) билмайдилар.\n(14) 14. Қачонки у вояга етиб, (ақли) тўлгач, Биз унга ҳикмат ва билим ато этдик. Биз чиройли амал қилгувчи кишиларни мана шундай мукофотлармиз.\n(15) 15. (Кунлардан бирида Мусо) шаҳарга унинг аҳолиси ғафлатда бўлган (пешин) пайтида кирган эди, унда икки киши урушаётганини кўрди. (Улардан) бири ўз гуруҳидан (яъни, Бани Исроил қавмидан) ва бири душманидан (яъни, Қибтийлардан) эди. (Бас, Мусонинг) гуруҳидан бўлган киши ундан душман томондан бўлган кимсага қарши ёрдам сўради. Шунда Мусо бир мушт уриб уни ўлдириб қўйди. (Сўнг қилиб қўйган ишидан пушаймон бўлиб), деди: «Бу шайтоннинг ишидандир. Албатта, у йўлдан ургувчи очиқ душмандир».\n(16) 16. (Кейин Аллоҳга илтижо қилиб), деди: «Парвардигорим, дарҳақиқат, мен ўз жонимга жабр қилиб қўйдим. Энди Ўзинг мени мағфират қилгин». Бас, (Аллоҳ) уни мағфират қилди. Албатта Унинг Ўзигина мағфират қилгувчи, меҳрибондир.\n(17) 17. У (яна) деди: «Парвардигорим, Сен менга қилган инъоминг ҳаққи-ҳурмати энди ҳаргиз жиноятчи кимсаларга ёрдам қилгувчи бўлмасман».\n(18) 18. Бас, у эрта тонгда шаҳарда қўрқувга тушиб, (бирон кори ҳолга) кўз тутган ҳолда кетаётган эди, баногоҳ кеча ундан ёрдам сўраган (Бани Исроил қавмидан бўлган) кимса яна (бир Қибтий билан урушаётганини ва яна) уни ёрдамга чақираётганини (кўрди). Мусо унга деди: «Дарҳақиқат, сен аниқ гумроҳдирсан».\n(19) 19. Энди у ўзларига душман бўлган кимсани (яъни, Қибтийни) ушламоқчи бўлган эди, (Мусо энди мени урмоқчи шекилли, деб гумон қилган Бани Исроилдан бўлган кимса): «Эй Мусо, кеча бир жонни ўлдирганинг каби (бугун) мени ҳам ўлдирмоқчимисан?! Сен фақат Ер юзида жабру зулм қилгувчи бўлмоқчисан. Сен ислоҳ қилгувчилардан бўлишни истамайсан», деди.\nИ з о ҳ. Нақл қилинишича, Мусо алайҳиссалом ўртага тушиб Қибтий билан Исроилийни ажратиб қўйгач, бир кун илгари ўлдирилган қабиладошининг қотили Мусо эканидан хабар топган Қибтий бориб Фиръавн ва унинг одамларига бу ҳақда сўзлаб беради. Шунда Фиръавн Мусо алайҳиссаломни қатл қилишга амр қилиб, уни топиб келиши учун одамларни юборади. Лекин Қибтийлар орасидаги бир диёнатли киши келиб, Мусони бу ҳақда огоҳлантириб қўяди. Қуйидаги оятда шу тўғрисида ҳикоя қилинади.\n(20) 20. Шаҳарнинг нариги тарафидан бир киши шошганча келиб: «Эй Мусо, (Фиръавн) одамлари сени ўлдириш учун тил бириктирмоқдалар. Бас, сен (бу шаҳардан) чиқиб кетгин. Албатта мен сенга холис бўлган кишилардандирман», деди.\n(21) 21. Бас, у қўрқувга тушиб, (ортидан етиб келиб қолишларига) кўз тутган ҳолда у ердан чиқиб, деди: «Парвардигорим, Ўзинг менга бу золим қавмдан нажот бергин».\n(22) 22. Ва қачонки Мадян (шаҳри) томонга юзлангач, деди: «Шояд Парвардигорим мени Тўғри Йўлга ҳидоят қилса».\n(23) 23. Қачонки Мадяннинг суви — қудуғига етиб келгач, у жойда бир тўп одамлар (чорваларини) суғораётганларини кўрди ва улардан қуйироқда икки аёл (ўз қўйларини қудуқдан) тўсиб турганларини кўриб: «Сизларга не бўлди (яъни, нега қўйларингизни суғормай турибсизлар)?», деди. Улар: «Биз то подачилар (молларини) қайтармагунча суғора олмаймиз. Отамиз эса қари чол (яъни, қўйларимизни суғоргани кела олмас)», дедилар.\n(24) 24. Шунда (Мусо) уларга (қўйларини) суғориб берди. Сўнгра (бир четдаги дарахт) соясига бориб (ўтириб), деди: «Парвардигорим, мен Ўзинг мен учун нима яхшилик (яъни, ризқ) туширсанг, ўшанга муҳтождирман».\nИ з о ҳ. Муфассирлар ёзишларича, ҳазрати Мусо алайҳиссалом Фиръавн қавмидан ёлғиз, бечора, оч ва даҳшатга тушган ҳолда қочиб чиққанларида айтдиларки: «Парвардигор, ёлғизман, хастаман, бечораман!» Шунда у кишига жавоб бўлди: «Эй Мусо! Мендек дўсти бўлмаган киши ёлғиздир, Мендек табиби бўлмаган одам хастадир, Мен билан алоқасини узган кимса бечорадир». Дарҳақиқат, Аллоҳ таоло Ўз дўстларини ёлғизлатиб қўймаслиги ҳақида қуйидаги оятларда ҳикоя қилинади. Мусо алайҳиссалом қўйларини суғориб берган икки қиз Шуъайб пайғамбарнинг қизлари эди. Кексайиб қолган Шуъайб алайҳиссалом қизларининг ҳар кунги одатларидан эртароқ қайтиб келганларидан ҳайрон бўлиб, бунинг сабабини сўраганларида, улар бир нотаниш йигит қўйларини суғориб берганини айтадилар. Шунда у зот қизларидан бирини Мусони чақириб келиш учун юборадилар.\n(25) 25. Бас, улардан бири ҳаё билан юриб келиб: «Отам сени бизларга (қўйларимизни) суғориб берганинг ҳақини бериш учун чақирмоқда», деди. Бас, қачонки (Мусо Шуъайбнинг ҳузурига) келиб, унга ўз қиссасини сўйлаб бергач, у: «Қўрқмагин. Сен у золим қавмдан нажот топдинг», деди.\n(26) 26. (Қизлардан) бири: «Эй ота, уни (ишга) ёллагин. Зеро, сен ёллаган энг яхши киши кучли, ишончли кишидир», деди.\n(27) 27. (Шуъайб) айтди: «(Эй Мусо, агар рози бўлсанг), менга саккиз йил ишлаб беришинг бадалига мен сенга мана шу икки қизимдан бирини никоҳлаб бермоқчиман. Энди агар ўн йилни тўлатсанг (яъни, тўла ўн йил ишлаб берсанг), сен томонингдан (бизга марҳамат бўлур). Мен сени қийнашни истамайман. Иншоаллоҳ, сен менинг солиҳ кишилардан эканлигимни кўрурсан».\n(28) 28. (Мусо) деди: «Мана шу сен билан менинг ўртамиздаги (битимдир). Икки муддатдан қай бирини адо қилсам бас, менга зўрлик қилинмас. Аллоҳ айтаётган сўзимизга гувоҳдир».\n(29) 29. Энди қачонки Мусо (келишилган) муддатни ўтаб, аҳли-оиласи билан (Миср томон) йўлга тушгач, Тур (тоғи) тарафдан бир оловни кўриб қолди. У аҳли-оиласига: «Сизлар кутиб туринглар. Аниқки мен бир оловни кўриб қолдим. Шояд сизларга бирон хабар ёки исиниб олишларингиз учун у оловдан чўғ олиб келсам», деди.\n(30) 30. Энди қачонки унинг олдига етиб келгач, у муборак жойдаги водийнинг ўнг тарафидан — дарахтдан унга нидо қилинди: «Эй Мусо, албатта, Мен барча оламларнинг Парвардигори Аллоҳдирман.\n(31) 31. Асоингни (ерга) ташлагин!» Бас, қачон (Мусо) уни илондек қимирлаганини кўргач, ортига қарамай қочди. «Эй Мусо, кел, қўрқмагин. Зеро, сен (хавфу-хатардан) омонда бўлгувчи кишилардандирсан.\n(32) 32. Қўлингни чўнтагингга солгин, бирон зиён-дардсиз оппоқ бўлиб чиқур ва қанотингни (яъни, қўлингни) қўрқувдан (яъни, агар бу мўъжизалардан қўрқиб кетсанг қўлтиғингга) қисиб олгин (у яна ўз ҳолига қайтур). Бас, шу иккиси (яъни, асо билан қўл) Парвардигоринг томонидан Фиръавн ва унинг одамларига икки ҳужжатдир. Дарҳақиқат, улар фосиқ қавм бўлдилар».\n(33) 33. (Мусо) деди: «Парвардигорим, мен улардан бир жонни ўлдириб қўйганман. Ва улар мени ўлдиришларидан қўрқурман.\n(34) 34. Оғам Ҳорун мендан кўра тили гўёроқдир. Бас, уни мен билан бирга мени тасдиқлайдиган ёрдамчи қилиб юборгин. Чунки мени улар ёлғончи қилишларидан қўрқурман».\n(35) 35. (Аллоҳ) айтди: «Биз сени оғанг билан қувватлантирурмиз ва иккингиз учун салтанат (яъни, ғалаба ато) қилурмиз. Бас, улар сизларга (бирон зиён) етказа олмаслар. Бизнинг оят-мўъжизаларимиз билан сизлар ҳам, сизларга эргашган кишилар ҳам ғолиб бўлгувчидирлар».\n(36) 36. Энди қачонки Мусо уларга Бизнинг аниқ-равшан оят-мўъжизаларимизни келтиргач, улар: «Бу ҳеч нарса эмас, магар уйдирма-сеҳрдир. Бизлар бу нарсани ўтган ота-боболаримиз (замони)да бўлганини ҳам эшитган эмасмиз», дедилар.\n(37) 37. Мусо айтди: «Парвардигорим ким Ўзининг ҳузуридан ҳидоят келтирганини ҳам, Охират диёридаги оқибат кимнинг фойдасига бўлишини ҳам жуда яхши билгувчидир. Албатта золим кимсалар нажот топмас».\n(38) 38. Фиръавн: «Эй одамлар, мен сизлар учун ўзимдан бошқа бирон илоҳ борлигини билган эмасман. Бас, сен, эй Ҳомон, лойни пишириб, (ғишт қуйиб) мен учун бир баланд қаср бино қил, шоядки мен (унинг устига чиқиб) Мусонинг худосини кўрсам. Албатта, мен уни ёлғончи кимсалардан деб ўйламоқдадирман», деди.\n(39) 39. У (Фиръавн) ҳам, унинг лашкарлари ҳам (иймон келтирмасликлари билан) Ер юзида ноҳақ кибру-ҳаво қилдилар ва ўзларини Бизга қайтарилмайдилар, деб гумон қилдилар.\n(40) 40. Бас, Биз уни ва лашкарларини ушладик-да, денгизга ташладик. Энди сиз у золим кимсаларнинг оқибати қандай бўлганини кўринг.\n(41) 41. Ва уларни, (ўзларига эргашган динсиз кимсаларни) дўзахга чорлаб турадиган пешволар қилиб қўйдик. Қиёмат Кунида ҳам уларга ёрдам берилмас.\n(42) 42. Биз бу дунёда ҳам уларга лаънатни эргаштирдик. Қиёмат Кунида ҳам улар (Бизнинг раҳматимиздан) йироқ қилингувчи кимсалардандирлар.\n(43) 43. Аниқки Биз аввалги аср-авлодларни (кофирликлари сабабли) ҳалок қилганимиздан кейин Мусога одамлар учун нур, ҳидоят ва раҳмат бўлган Китоб ато этдик. Шояд улар эслатма-ибрат олсалар.\n(44) 44. (Эй Муҳаммад алайҳис-салоту вас-салом), Биз Мусога ишни (яъни, пайғамбарликни) ҳукм қилган пайтда сиз (Тур тоғининг) ғарб томонида (Биз Мусо билан ваъдалашган жойда турган) эмас эдингиз ва гувоҳлардан ҳам бўлган эмас эдингиз.\n(45) 45. Лекин Биз (Мусо замонидан сўнг, кўп) асрларни пайдо қилдик, бас, уларга умр-замон чўзилиб кетди (ва улар Мусога юборилган ҳукмларни унутиб юбордилар. Шунда Биз ҳукму фармонларимизни одамларга ҳаққи-рост етказишингиз учун сизни пайғамбар қилиб юбордик). Сиз Мадян аҳли орасида тургувчи ҳам, уларга Бизнинг оятларимизни тиловат қилгувчи ҳам бўлган эмасдингиз. Лекин Биз (сизни) пайғамбар қилиб юборгувчи бўлдик, (бас, сиз Бизнинг ваҳийларимиз воситасида Мусо тўғрисида ҳам, Мадян шаҳрининг аҳли ҳақида ҳам хабардор бўлдингиз).\n(46) 46. Биз (Мусога) нидо қилган пайтда сиз Турнинг ёнида бўлган эмас эдингиз. Лекин (сиз) Парвардигорингиз томонидан раҳмат бўлиб, сиздан илгари бирон огоҳлантиргувчи келмаган бир қавмни огоҳлантириш учун (пайғамбар қилиндингиз). Шояд улар эслатма-ибрат олсалар.\n(47) 47. Агар уларга ўз қилмишлари сабабли бирон мусибат-бало етганида: «Парвардигоро, бизларга пайғамбар юборганингда эди, Сенинг оятларингга эргашар ва иймон келтиргувчилардан бўлур эдик», дейишмаса эди (Биз сизни уларга пайғамбар қилиб юбормас эдик).\n(48) 48. Энди қачонки уларга Бизнинг ҳузуримиздан ҳақ (пайғамбар) келгач эса, улар: «Унга (яъни, Муҳаммадга) ҳам Мусога берилган мўъжизалар берилганида эди (бизлар унга эргашган бўлардик)», дедилар. Ахир улар илгари Мусога берилган мўъжизаларга ҳам кофир бўлмаганмидилар?! Улар: «(Таврот ва Қуръон) бир-бирини қўллаб-қувватлайдиган икки сеҳрдир», дедилар ва: «Бизлар (бу икки китобдан) ҳар бирига кофирдирмиз», дедилар.\n(49) 49. (Эй Муҳаммад алайҳис-салоту вас-салом, уларга) айтинг: «У ҳолда агар ростгўй бўлсанглар, сизлар Аллоҳ ҳузуридан у икки (Китобдан) кўра тўғрироқ бўлган бирон китоб келтиринглар, мен унга эргашурман».\n(50) 50. Энди агар улар сизга жавоб бера олмасалар, бас, билингки улар фақат ҳавойи нафсларигагина эргашурлар. Аллоҳ томонидан ҳидоятланмаган ҳолда ўз ҳавои нафсига эргашган кимсадан ҳам йўлдан озганроқ ким бор?! Албатта, Аллоҳ бундай золим қавмни хидоят қилмас.\n(51) 51. Аниқки, Биз эслатма-ибрат олишлари учун уларга Сўзни — Қуръонни улаб (яъни, пайдар-пай нозил қилдик).\n(52) 52. Биз (Қуръондан) илгари Китоб (яъни, Таврот, Инжил) ато этган зотлар (яъни, яҳудий ва насронийлар орасидаги мўминлар) унга (яъни, Қуръонга) иймон келтирурлар.\n(53) 53. Қачонки уларга (Қуръон) тиловат қилинса, улар: «Бизлар унга иймон келтирдик. Албатта, у Парвардигоримиз томонидан бўлган Ҳақиқатдир. Шак-шубҳасиз, бизлар (Қуръон нозил бўлишидан) илгари ҳам мусулмонлар (яъни, Аллоҳни ягона билиб бўйинсунувчилар) эдик», дерлар.\n(54) 54. Ана ўша зотларга (дину-иймон йўлида) сабр-тоқат қилганлари сабабли ажр-мукофотлари қайта-қайта ато этилур. Улар яхшилик (яъни, сабр-тоқат) билан ёмонликни (яъни, кофирларнинг озорларини) дафъ қилурлар ва Биз уларга ризқ қилиб берган нарсалардан инфоқ-эҳсон қилурлар.\n(55) 55. Қачон беҳуда (сўз ё ишни) эшитсалар, ундан юз ўгирурлар ва: «Бизларнинг амалларимиз ўзимиз учун, сизларнинг амалларингиз ҳам ўзларингиз учундир. Омон бўлинглар. Бизлар нодон кимсалар (билан ҳамсуҳбат бўлиш)ни истамаймиз», дерлар.\n(56) 56. (Эй Муҳаммад алайҳис-салоту вас-салом), аниқки, сиз ўзингиз суйган кишиларни ҳидоят қила олмассиз, лекин Аллоҳ Ўзи хоҳлаган кишиларни ҳидоят қилур. У ҳидоят топгувчи зотларни яхшироқ билгувчидир.\nИ з о ҳ. Ушбу оят Пайғамбар алайҳис-салоту вас-саломнинг амакилари Абу Толиб ҳақида нозил бўлгандир. Маълумки, Абу Толиб Муҳаммад алайҳис-салоту вас-саломни болалик чоғларидан бошлаб ўз оталиғига олиб то умрининг охиригача ҳам у зотга ҳомийлик қилган бўлса-да, ўзи Исломга кирмаган эди. Абу Толиб пайғамбаримизни ўз ўғлидек яхши кўрар ва у зотни мудом бошқа мушрикларнинг хуружларидан ҳимоя қилиб келар эди. Шунинг учун ҳам унга ўлим соати яқинлашганида, Пайғамбар алайҳис-салоту вас-салом уни кофир ҳолда ўлиб кетишини истамай: «Эй амаки, «Ла илоҳа иллаллоҳ» денг, мен Қиёмат Кунида сизни мўмин ҳолда вафот қилган деб гувоҳлик берай», деганларида, у: «Мен сенинг йўлинг ҳақ эканлигини биламан, аммо одамлар: «Абу Толиб ўлимдан қўрқиб иймон келтирди», дейишларини хоҳламайман», деб жавоб берган экан. Шунда, ўзининг суюкли амакиси дунёдан беиймон кўз юмаётганидан беҳад ғам-ғуссага тўлган пайғамбарига Ҳақ таоло юқоридаги оятни нозил қилган.\n(57) 57. Улар (яъни, Қурайш кофирлари): «(Эй Муҳаммад алайҳис-салоту вас-салом), агар бизлар сен билан бирга Тўғри Йўлга эргашсак, ўз еримиздан ажралурмиз», дедилар. Ахир Биз уларга тинч-осойишта Ҳарамни макон қилиб бермадикми?! Барча нарсанинг мева-ҳосиллари Бизнинг даргоҳимиздан ризқу рўз бўлган ҳолда ўша жойга йиғилади-ку! Лекин уларнинг кўплари (буни) билмаслар.\n(58) 58. Биз қанча маишати ҳаддан ошган қишлоқ-шаҳарни ҳалок қилдик. Бас, ўшаларнинг масканлари улардан кейин камдан-кам маскан қилинди. (Уларнинг барчалари ҳалок бўлдилар) ва (уларни мулку-диёрларига) Биз Ўзимиз ворис бўлиб қолдик.\n(59) 59. Парвардигорингиз то барча қишлоқ-шаҳарларнинг марказларига Бизнинг оятларимизни уларга тиловат қиладиган бир пайғамбарни юбормагунича, (у қишлоқ-шаҳарларни) ҳалок қилугувчи бўлмади. Биз қишлоқ-шаҳарларни фақат уларнинг аҳолиси золим — кофир бўлган ҳолдагина ҳалок қилгувчи бўлдик.\n(60) 60. Сизларга берилган нарсалар фақат ҳаёти дунёнинг мато ва зийнатларидир. Аллоҳ ҳузуридаги (ажру-мукофот) эса яхшироқ ва боқийроқдир. Ахир ақл юргизмайсизларми?!\n(61) 61. Ахир Биз гўзал ваъда (жаннат) ваъда қилган, бас, унга эришган киши, Биз ҳаёти дунё матосидан озгина фойдалантириб, сўнгра Қиёмат Кунида (мангу азобга) дучор қилингувчилардан бўлган кимса каби бўлурми?!\n(62) 62. (Эсланг, Аллоҳ Қиёмат Кунида) уларга нидо қилиб: «Сизлар (бор деб) гумон қилгувчи бўлган «шерикларим» қаерда қолишди?», деганида,\n(63) 63. Устларига Сўз — азоб тушиши ҳақ-муқаррар бўлган кимсалар (яъни, одамларни Ҳақ йўлидан оздирган доҳийлар): «Парвардигоро, ана у бизлар йўлдан оздирган кимсаларни ҳам худди ўзимиз йўлдан озган каби йўлдан оздиргандирмиз (яъни, бизлар ҳам, барчамиз ўз ихтиёримиз билан озгандирмиз). Бизлар Сенга (яъни, уларнинг йўлдан озишларига айбдор эмасмиз) оқдирмиз. Улар бизларга ибодат қилгувчи бўлмаганлар, (балки ўз ҳавои нафсларига ибодат қилганлар)», дерлар.\n(64) 64. Уларга: «Бутларингизга илтижо қилинглар, (мана энди сизларга ёрдам берсинлар)», дейилиб, уларга илтижо қилинганларида (бутлар) жавоб қилмаслар ва улар азобни кўрурлар. Агар улар ҳидоят топсалар эди (бундай азобни кўрмаган бўлур эдилар).\n(65) 65. (Аллоҳ) уларга нидо қилиб: «Пайғамбарларимга нима жавоб қилган эдинглар?», дейдиган кунда,\n(66) 66. Ўша кунда уларга хабарлар (яъни, ўзларини оқлайдиган баҳонаю сабаблар) кўринмай қолур, бас, (даҳшат ва қўрқувга тушиб) бир-бирларидан ҳам сўраша олмаслар.\n(67) 67. Энди ким тавба қилиб, иймон келтириб, яхши амал қилиб ўтган бўлса, шоядки ана ўша (киши) нажот топгувчилардан бўлур.\n(68) 68. Парвардигорингиз Ўзи хоҳлаган нарсани яратур ва (Ўзи хоҳлаган ишни) ихтиёр қилур. Улар учун ихтиёр йўқдир. Аллоҳ уларнинг ширкларидан пок ва юксакдир.\n(69) 69. Парвардигорингиз уларнинг диллари яширган нарсаларни — сирларни ҳам, ошкор қилган нарсаларини — сўзларини ҳам билур.\n(70) 70. У (ёлғиз) Аллоҳдир. Ҳеч қандай илоҳ йўқ, магар Унинг Ўзигина бордир. Аввалу охирда (яъни, дунё-ю Охиратда) ҳамду сано (ёлғиз) Унинг учундир. Ҳукм Унинг (ҳукмидир). Ва (барчаларингиз) ёлғиз Унга қайтарилурсизлар.\n(71) 71. (Эй Муҳаммад алайҳис-салоту вас-салом), айтинг: «Хабар берингиз-чи, агар Аллоҳ кечани Қиёмат Кунигача устингизда мангу қилиб қўйса, Аллоҳдан ўзга қайси бир илоҳ сизларга бирон ёруғлик келтира олур?! Ахир англамайсизларми?»\n(72) 72. Айтинг: «Хабар берингиз-чи, агар Аллоҳ кундузни Қиёмат Кунигача устингизда мангу қилиб қўйса, Аллоҳдан ўзга қайси бир илоҳ сизларга ором оладиган кечани келтира олур?! Ахир кўрмайсизларми?!\n(73) 73. (Аллоҳ) сизлар учун кеча ва кундузни унга (яъни, кечада) ором олишларингиз, (кундузи эса) Унинг фазл-ризқидан исташларингиз ва шукр қилишларингиз учун пайдо қилиб қўйгани Унинг раҳмат — марҳаматидандир.\n(74) 74. (Эсланг, Аллоҳ Қиёмат Кунида) уларга нидо қилиб: «Сизлар (бор деб) гумон қилгучи бўлган «шерикларим» қаерда қолишди?!», дер.\n(75) 75. Биз (у кунда) ҳар бир умматдан бир гувоҳни (яъни, пайғамбарни) чиқариб, (уларга «Аллоҳ ёлғиз эмас», деб келтирган ширкларингиз ҳақ бўлса қани) ҳужжат-далилларингизни келтиринглар-чи», дедик. Бас, улар (худолик) ҳаққи-ҳуқуқи (ёлғиз Аллоҳники эканини) билдилар ва ўзлари тўқиб олган «худолари» эса улардан ғойиб бўлди.\n(76) 76. Албатта, Қорун ўзи Мусо қавмидан эди. Бас, у (қавмдошларига) кибру-ҳаво қилди. Биз унга хазина-дафиналардан калитлари(ни кўтариб юришнинг ўзи) куч-қувват эгалари бўлган бир жамоатга ҳам оғирлиқ қиладиган нарсаларни ато этган эдик. Ўшанда қавмдошлари унга: «Ховлиқмагин, чунки Аллоҳ ҳовлиқма кимсаларни суймас.\n(77) 77. Ва Аллоҳ сенга ато этган мол-давлат билан (аввало) Охират (ободлигини) истагин ва дунёдан бўлган насибангни ҳам унутмагин. Аллоҳ сенга эҳсон қилгани каби сен ҳам (Аллоҳнинг бандаларига) инфоқ-эҳсон қил. Ерда (зулму-зўравонлик билан) бузғунчилик қилишга уринма. Чунки Аллоҳ бузғунчи кимсаларни суймас», деганларида.\n(78) 78. У: «Менга (бор молу-давлатим) фақат ўзимдаги билим сабаблигина ато этилгандир, (бас, ҳеч ким уни мендан тортиб ололмас»), деди. Ахир у ўзидан аввалги асрлар-авлодлардан, ундан кўра қувватлироқ ва жамғармаси ҳам кўпроқ (қанчадан-қанча) кимсаларни Аллоҳ ҳалок қилганини билмасми?! У жиноятчи кимсалардан гуноҳлари ҳақида сўралмас ҳам, (балки улар ҳеч қандай сўроқ-саволсиз дўзахга ташланурлар)!\n(79) 79. Сўнг, (Қорун) қавми олдига ясан-тусан қилиб чиққан эди, ҳаёти дунёни истайдиган кимсалар: «Эх, қани эди бизлар учун ҳам Қорунга ато этилган молу-давлат бўлса эди. Дарҳақиқат, у улуғ насиба эгасидир», дедилар.\n(80) 80. Илм-маъфират ато этилган кишилар эса: «Ўлим бўлсин сизларга! Иймон келтирган ва яхши амал қилган киши учун Аллоҳ берадиган ажр-савоб яхшироқ-ку! У (савобга) фақат сабр-қаноатли кишиларгина эришурлар», дедилар.\n(81) 81. Бас, Биз (Қорунни) ҳам, унинг ҳовли-жойини ҳам (ерга) ютдирдик. Сўнг унинг учун Аллоҳдан ёрдам берадиган ўзга бирон жамоат бўлмади ва унинг ўзи ҳам ғолиблардан бўлмади.\n(82) 82. Ва куни кеча унинг мартабасини орзу қилган кимсалар: «Воажаб, Аллоҳ бандаларидан Ўзи хоҳлаган кишиларнинг ризқини кенг қилиб (Ўзи хоҳлаган бандаларининг ризқини) танг қилиб берар экан-да. Агар Аллоҳ бизларга марҳамат қилмаганида, бизларни ҳам (ерга) ютдирган бўлур эди. Воажаб, кофир бўлган кимсалар нажот топмас экан-да», деб қолдилар.\n(83) 83. Биз ўша Охират диёрини Ер юзида зулму-зўравонлик ва бузғунчилик қилишни истмайдиган кишилар учун қилурмиз. Оқибат тақво қилгувчи кишиларникидир.\n(84) 84. Ким яхшилик билан келса, бас, унинг учун (қилган яхшилигидан) яхшироқ (мукофот бўлур). Ким ёмонлик билан келса, бас, ёмонликлар қилган кимсалар фақат ўзлари қилган ёмонликлари билангина жазоланадилар.\n(85) 85. (Эй Муҳаммад алайҳис-салоту вас-салом), албатта сизга (ушбу) Қуръонни (яъни, уни тиловат қилишни унга амал қилишни ва уни умматларингизга (етказишни) фарз қилган зот, шак-шубҳасиз, сизни бир қайтадиган жойга (Маккага) қайтаргувчидир. (Мушрикларга) айтинг: «Парвардигорим, ҳидоят келтирган кишиларни ҳам, очиқ-равшан залолатдаги кимсаларни ҳам жуда яхши билгувчидир».\nИ з о ҳ. Муфассирлар ёзишларича, ушбу оят Пайғамбар алайҳис-салоту вас-салом Маккадан Мадинага ҳижрат қилиб кетаётганларида, йўлда Жуҳфа деган жойга қўниб, ўзлари ташлаб чиқиб кетаётган ватанлари Маккани қўмсаган вақтларида нозил бўлган экан.\n(86) 86. Сиз ўзингизга Китоб — Қуръон туширилишидан умидвор ҳам бўлган эмасдингиз. Фақат Парвардигорингиз томонидан раҳмат-марҳамат бўлиб (сизга Қуръон нозил қилинди). Бас, сиз ҳаргиз кофир кимсаларга ёрдамчи бўлманг!\n(87) 87. Ва сизга Аллоҳнинг оятлари нозил қилинганидан сўнг ҳаргиз (у оятларга амал қилишингиздан) тўсмасинлар! Сиз (одамларни ҳам ёлғиз) Парвардигорингизга (ибодат қилишга) чорланг ва мушрик кимсалардан бўлманг!\n(88) 88. Аллоҳ билан бирга бошқа бирон «илоҳ»га илтижо қилманг! Ҳеч қандай илоҳ йўқ магар Унинг Ўзигина бордир. Барча нарса ҳалок бўлгувчидир, магар Унинг Ўзигина (мангудир). Ҳукм Унинг (ҳукмидир), ва (барчаларингиз) ёлғиз Унга қайтарилурсизлар.


Анқарадаги телемарказга берилган ҳаво зарбасининг видеолавҳаси пайдо бўлди\n14:27 / 16.07.2016\nИнтернет тармоғида Туркия пойтахтидаги телемарказ биносига берилган ҳаво зарбаси акс этган лавҳалар пайдо бўлди. Дастлабки маълумотларга кўра, бинога ҳужум қилишда исёнчилар томонидан эгаллаб олинган танклар ва вертолётлар қатнашган.\nРИА "Новости" агентлигининг қайд этишича, видеолавҳадаги портлаш бевосита телемарказнинг ўзида эмас, балки аввалроқ ҳарбийлар ва танклар билан қуршаб олинган парламент биносида рўй берган.\nAnadolu давлат ахборот агентлиги давлат тўнтариши чоғида парламент биносига бомба ташланганини хабар қилган эди.\nЭслатиб ўтамиз, бир гуруҳ ҳарбийлар Туркия Қуролли кучлари Бош штаби номидан мамлакат ҳокимияти уларнинг қўлига ўтгани ва амалдаги раҳбарият давлат бошқарувидан четлатилганини эълон қилганди.\nИсёнчилар Анқара ва Истанбул кўчаларига танклар ва бошқа турдаги зирҳли техникаларни олиб чиқиб, парламент биноси ҳамда президент саройини ўққа тутган, ҳавога кўтарилган вертолётлар эса, норозилик билдириб кўчага чиққан одамларга қарата от ўт очган.\nТуркия Истанбул парламент давлат тўнтариши


“Катта”нинг айби нега яшириляпти? – Fikrat.uz\nБиз ҳам адашиб сал “баландроқ” гапириб қўйгандик, ҳалигача жабрини тортяпмиз. Айбимиз – “журналистларнинг орқасида Президент турибди”, деб муаммоларни тилга чиқарганимиз.\nХулласи калом, ҳаммаси Шофирконлик фермерлар кластерга тариқ сотишга мажбурланяпти сарлавҳали мақоладан кейин бошланди. Ташвишлар, югур-югурлар ва таклифларнинг ибтидоси шу мақола.\nШофирконликлар Ш.Ҳакимовни “катта” деб чақиришади. Айтишларича, мақоладан кейин “катта”нинг устидан хизмат текшируви ўтказилган. Текширувга вилоят Халқ қабулхонаси ва вилоят прокуратураси “бош-қош” бўлган. Ўрганиш натижалари эса кутганимиздек, Ш.Ҳакимов айбсиз деб топилди.\nБировни ҳақорат қилган одам айбсиз бўлиши мумкин экан-да, деябсизми? Мумкин экан! Аммо биз ҳам ортга тисарилишни ўзимизга эп кўрмадик. Шу боис “айбсизлиги” исботланган Ш.Ҳакимовни айбли деб топиш ва жазога тортишни сўраб, туман прокурорига кетма-кет икки марта ариза ёздик. Хатимизда “катта”нинг “Салим бобо Гарден” фермер хўжалиги иш юритувчиси Ҳ.Саломовни ҳақорат қилгани ҳамда карантин қоидаларини қасддан бузгани учун жавобгарликка тортишни сўрадик. Бор-йўқ айбимиз шу.\nДарвоқе, 21 сентябрда туман ҳокимлиги мажлислар залида ўрнатилган видеорегистатор ҳам “ишламай қолган”. Видеокамера фақат вилоят ва республика миқёсидаги селекторда ишлатилармиш. Прокуратуранинг иддаосича, ўша куни туман ҳокимлиги раҳбарлигида фермерлар учун йиғилиш ўтказилган.\nАммо иккинчи хатимизга жавоб йўллаган туман прокурори Ж.Тангриев 21 сентябрь куни Президент Администрацияси раҳбарлигида видеоселектор йиғилиши бўлганини маълум қилган. Агар прокуратуранинг “видеорегистратор вилоят ва республика миқёсидаги мажлисларни ёзиб боради”, деган гапига ишонсак, демак, ўтган йилнинг 21 сентябридаги йиғилиш ва ҳокимининг ҳақорат ва таҳдидларга тўла оташин нутқи ёзиб олингани шубҳасиз. Аммо прокуратура…\nНегалигини биласизми? Чунки бизнинг “каттамиз” Д.Раҳматуллаев ва Н.Худойбердиев сингари “простой” ҳокимлардан эмас. Боз устига “катта”миз ҳар қандай бало-ю қазони “даф” қилиш йўлини яхши билади.\nАммо “катта”мизнинг қўллари ҳар қанча узун бўлмасин, биз ҳаққимизни талаб қилаверамиз. Зеро, қонунчилигимизда “шахснинг қадр-қиммати ва ишчанлик обрўйини тўкканлик учун жавобгарлик”, деган қоида ҳали ҳам амалда бўлса?!\nИзоҳ қолдиринг “Катта”нинг айби нега яшириляпти?фермер\n15:10 / 23.09.2020 26.10.2020 35224 0\n21:07 / 03.05.2020 05.09.2020 26212 0


Олтинкўл тумани ҳокими Назиржон Ўринбоев вафот этди.\nLatin: Oltinko‘l tumani hokimi Nazirjon O‘rinboyev vafot yetdi.\nОлтинкўл тумани ҳокими Назиржон Ўринбоев вафот этди\nАндижон вилоятининг Олтинкўл тумани ҳокими Назиржон Ўринбоев пневмониянинг навбатдаги қурбонига айланди, деб хабар берди «Kun.uz». У коронавирусга чалиниб даволанаётган эди. Kun.uz манбаси хабар беришича, туман ҳокими қандли диабет ва гипертония касалликларидан вафот этган. Назиржон Ўринбоев 1\nОлтинкўл тумани ҳокими вафот этди. Бу ҳақда ОАВда хабарлар тарқалди. Назиржон Ўринбоев 7 октябрь куни, 54 ёшида оламдан ўтди. Мавжуд маълумотларга кўра, Ўринбоев пневмония билан касалланиб,\nAндижон вилояти Олтинкўл тумани ҳокими Назиржон Ўринбоев 7 октябрь куни қандли диабет ва гипертония касалликларидан вафот этди. Бу ҳақда вилоят ҳокимлиги матбуот хизматига таяниб, «Kun.uz» хабар берди. Назиржон Ўринбоев 1989 йил Aндижон давлат педа\nОлтинкўл тумани ҳокими Назиржон Ўринбоев ҳам вафот этди\nОлтинкўл тумани ҳокими Назиржон Мамадалиев вафот этди\nАндижон вилояти, Олтинкўл тумани ҳокими Назиржон Мамадалиев вафот этди. Марҳум пневманиядан азият чекиб, даволанаётган эди.\nЎринбоевлар пневмониядан даволанаётгани хабар қилинган эди.\n29-sentabr kuni pnevmoniyadan davolanayotgan Xonobod shahri hokimi Musaxon Mamadaliyev o‘tkir yurak qon-tomir yetishmovchiligidan vafot etgan edi


Tokio-2020 Olimpiya o'yinlarida boks sport turining taqdiriga aniqlik kiritilmoqda\nТашкент, Узбекистан (UzDaily.uz) – Хабарингиз бор, бир неча ойдан бери бокснинг Токио Олимпиадаси дастуридан ўрин олиши, ёинки, чиқиб кетиши борасида кўплаб саволлар туғилаётган эди. Кеча Халқаро Олимпия қўмитаси (ХОҚ) президенти Томас Бах ташкилотнинг ижроқўм аъзолари билан бокснинг Токио Олимпиадасидан ўрин олиш масаласи ва квалификация тизими, беллашувларни қайси ташкилот шафелигида ўтказилиши каби масалаларга бағишлганган йиғилиш ўтказди.\nУнга кўра, бокс Токио Олимпиадаси дастуридан ўрин олади, аммо шу пайтгача бокс беллашувларини ўтказган AIBA ташкилоти Олимпиаданинг саралаш тизимига аралашмайди ва ташкилотнинг Олимпия ўйинларидаги роли бутунлай тўхтатилади. Ушбу йиғилишда бокс беллашувларини ХОҚ томонидан ташкил қилинадиган махсус комиссия ўтказиши ва унга Халқаро гимнастика федерацияси президенти Моринари Ватанабе раҳбарлик қилиши борасида хулосага келинди. Токио Олимпиадаси учун аввалгидек умумий ҳисобда 286 та квота ажратилган. Бунда эркаклар ўртасида 8, аёллар ўртасида 5 вазн тоифаларида беллашувлар бўлиб ўтади. Бироқ мусобақалар айнан қайси вазн тоифаларида ўтказилиши бўйича аниқ тўхтамга келинмаган.\nҚайд этиш жоиз, бу йил Россияда бўлиб ўтадиган жаҳон чемпионати XXXII Олимпия ўйинларига йўлланма бермайди. Токио Олимпиадасига лицензия берадиган мусобақалар келаси йилнинг январь ва май ойлари оралиғида ўтказилади. Бироқ бунга мезбонлик қиладиган давлатлар ва турнир саналари бўйича ҳозирча аниқ тўхтамга келинмаган. Юзага келаётган барча масалалар бўйича якуний қарор 24-26 июнь кунлари Лозаннада ўтказиладиган ХОҚнинг навбатдаги Сессиясида эълон қилинади.\nМаълумот учун, Рио-2016 Олимпия ўйинларида бокс бўйича Ўзбекистон терма жамоаси 10 нафар спортчи билан баҳсларда иштирок этиб, якунда уларнинг еттитаси совринли ўринларга сазовор бўлганди. Натижада 3 та олтин, 2 та кумуш ва 2 та бронза медаллари билан Ўзбекистон терма жамоаси Олимпия ўйинларини умумжамоа ҳисобида биринчи ўринда якунлаганди.


Ходимул Ҳарамайннинг аёллар учун Қуръони Каримни Ёдлатиш Хайрия мажмуасининг Тоифдаги лойиҳасига пойдевор қўйилди.\nШу йил 11 июнь шанба куни Саудия Мамлакатининг муфтийси Шайх Абдулазиз ибн Абдуллоҳ Оли Шайх ва Қуръони Каримни ёдлатиш хайрия жамияти бош кенгашининг раиси Солиҳ ибн Абдулазиз ибн Муҳаммад Оли Шайх иштирокида Ходимул Ҳарамайннинг аёллар учун Қуръони Каримни ёдлатиш хайрия мажмуасининг Тоифдаги лойиҳасига пойдевор қўйилиши муносабати билан йиғилиш бўлиб ўтгани ҳақида «Ахбурул Қуръонил Карим» интернет ахборот сайти хабар берди.\nТоифдаги Қуръони Каримни ёдлатиш хайрия жамияти бош кенгаши раисининг айтишича, мазкур лойиҳа Икки Ҳарам Ходими Малик Абдуллоҳ жамиятга тақдим этган жойга бино қилинади. Унинг кенглиги 7663 кв.метрни ташкил этади. Раиснинг таъкидлашича, ушбу лойиҳа мамлакатдаги Қуръон ёдлатиш бўйича қилинган энг катта лойиҳалардан бири ҳисобланади. Бу таълим муассасасида бир кунда турли ёшдаги 4000 хотин-қизлар таълим олади.\nХодимул Ҳарамайннинг аёллар учун Қуръони Каримни ёдлатиш хайрия мажмуаси Тоифда ҳар бир даҳада аёлларга ихтисослашган яна бошқа Қуръон ёдлатиш мадраса ва марказларини барпо қилишни ҳам режалаштирган. Буларнинг барчаси аёл-қизларга Аллоҳ таолонинг китобини ўрганишларида, уни ёдлашларида ва бунга осонлик билан эришишларида кўмаклашиш учун мақсадида амалга оширилмоқда, дейди мазкур жамиятнинг Тоифдаги раиси.


Замонавий технологиялар, экспорт диверсификацияси ва виртуал саёҳат - муваффақиятли боғдорчилик иқтисодиёти кундалиги (видео) • EastFruit\nБош саҳифа › Мева-сабзавот бизнеси › Бизнес тарихи › Замонавий технологиялар, экспорт диверсификацияси ва виртуал саёҳат — муваффақиятли боғдорчилик иқтисодиёти кундалиги (видео)\nБизнес тарихи Видео Янгиликлар\nЗамонавий технологиялар, экспорт диверсификацияси ва виртуал саёҳат – муваффақиятли боғдорчилик иқтисодиёти кундалиги (видео)\nМуаллиф: EastFruit 6 Окт 21 039\nЮрий Диуцэ – Днестрнинг йирик олма экспортёрларидан бири ҳисобланади. Шунингдек, у Швеция ва БМТ Тараққиёт Дастури кўмагида «Молдова фрукт» ва «Днестр фрукт» ассоциациялари томонидан яратилган Днестрнинг ҳар икки соҳилидаги мева етиштирувчилар учун экспорт имкониятларини ривожлантириш платформасининг бенефициаридир. Ўн йил аввал у 7 гектар олма боғига эга эди, ҳозир эса – 65 гектар, бунга қўшимча яна резаворлар учун ҳам 12 гектар ери бор.\nДиуцэ боғдорчиликнинг энг замонавий усулларидан фойдаланишини фахр билан айтади ва Италия, Испания ҳамда Бельгиянинг юқори самарадор навлари устида тажриба ўтказади. Ҳозир боғбон меваларни, асосан, Россияга экспорт қилмоқда, лекин у савдо бозорини диверсификация қилиш ниятида.\nRublika.md хабарига кўра, Юрий Диуцэ боғни Европа технологияси ёрдамида барпо этган. Дарахтлар қаторлари оралаб махсус машина ўтиши учун етарли жой бор – бу мева йиғишни осонлаштиради.\nМазкур боғ 24 гектар майдонни эгаллаган. Боғбон саккиз хил олма навини эккан, энг талабгири эса «Фужи»дир. Боғбон бу дарахтнинг бир тупидан икки челакка яқин олма ҳосилини олади.\nҲосилнинг бир қисми йиғиб олинган – ва ҳозир совутгичда сақланмоқда, у экспорт қилинади. Боғбоннинг яна бир фахри – қадоқлаш технологияси. Аммо бу ҳали ҳаммаси эмас:\n«Молдова фрукт» ва «Днестр фрукт» мева ассоциациялари туфайли Юрий Диуцэ ўзининг боғи бўйлаб виртуал тур ишлаб чиқишни зиммасига олди.


ЭЗГУ АМАЛЛАР ЙЎЛИДА — OLMALIQ HAYOTI\nЭЗГУ АМАЛЛАР ЙЎЛИДА\nИнсонлардан қоладиган энг яхши нарса бу эзгу амал ва савобли ишлардир. Лекин бир қарашда ҳамманинг қўлидан келаверадигандек туюладиган эзгу амалларни ҳар ким ҳам адо эта олмайди.\nБизнинг Усмон Носир маҳалламиз шаҳар четида жойлашгани учун ободонлаштириш ишлари деярли амалга оширилмас эди. Лекин бу йил кўчаларимизда жуда катта ободонлаштириш ишлари олиб борилди.\nАйниқса, маҳалламиз ҳудудига яқин жойда жойлашган ОКМКнинг Ихтисослаштирилган таъмир ишлари бошқармаси бошлиғи Хусниддин Сулайманов ҳамда корхонанинг ишчи-ходимлари кўмаги билан кўчаларимизга қайта файз кириб, кўкаламзорлаштирилди.\nХусусан, маҳалланинг кириш жойи деярли ахлатхонага айланган эди. Ҳозир эса ИТИБ ходимларининг меҳнатлари ва корхона кўмаги билан бу жойлар боғ ва гулзорларга айлантирилди. Ҳатто болалар учун спорт майдончаси, пиёдалар учун алоҳида йўлакчалар ҳам барпо этилди.\nУшбу маҳалла аҳли корхона раҳбари Хусниддин Сулаймонов ҳамда унинг жонкуяр ходимларига ўз миннатдорлигини билдиради. Ҳамиша оилалари бахтига соғ бўлишсин. Эзгу амаллар ва савоб ишларида доим биз кабилар қўлларимиз дуода.\nР. Маҳмудов, Ф.Аҳмедов,\nДардга дармон, ширин забон


Муаллиф: Akmal Binokulov Сана: 11-10-2017, 16:21\n2017 йилнинг 3 октябридан бошлаб 2019 йилги Green Card учун лотореядан рўйхатдан ўтиш бошланди ва бу жорий йилнинг 7 ноябригача давом этади. Бу ҳақда "Kun.uz" сайти қуйидаги маълумотни келтирди.\nЖой номлари замонавий номларининг манбаси сифатида ушбу лотореяни ўтказадиган АҚШ давлат департаменти сайтининг калит сўзларидан фойдаланган ҳолда Google дан излаб кўрсангиз бўлади. Бунинг учун излаётган жой номига site:state.gov сўзлари қўшиб изланади.Бундай қидирув икки хил номланишга эга жой номларини аниқлаштириш учун қулай ҳисобланади. Фарғона шаҳрининг номланишини худди мана шундай қилиб қидириб кўрамиз. Ferghana ёки Fergana? Қидирувимиз қуйидаги натижани берди:\nFerghana сўзи state.gov доменида 287 марта, Fergana сўзи эса 212 марта учрамоқда. Аслидауларнинг иккиси ҳам тўғри, лекин Ferghana сўзи кўпроқ тушмоқда.\n"Choose New Photo” тугмасини босинг ва компьютерингиздаги расмни белгиланг. DV виза лотореясида қатнашувчи иштирокчиларнинг расмлари қуйидаги оддий ва қатъий қоидаларбўйича тайёрланган бўлиши керак:\nIn Care Of – бу ерга почта манзилидаги шахснинг исми ва фамилияси ёзилади. Бу ергаўзингизнинг исм фамилиянгизни ёзсангиз ҳам бўлади.


Samsung Galaxy X: 2 та дисплейли смартфон ҳақида маълумотлар пайдо бўлдиHaqida.net\nHome Dunyo Samsung Galaxy X: 2 та дисплейли смартфон ҳақида маълумотлар пайдо бўлди\nҲозирча Galaxy X қандай йўналишда ишлашга мўлжалланганини тушуниш мумкин – вертикал ва горизонтал, деб хабар бермоқда Android Community. Шундай қилиб, иккита илова билан бир вақтнинг ўзида ишлаш ёки биттасини иккита экранга кенгайтириш (масалан, видео кўриш ёки ўйин ўйнаш учун) имкони мавжуд.\nМиш-мишларга кўра, Galaxy X январь ойи бошидаги CES 2018 кўргазмасида тақдим этилиши керак. У чекланган миқдорда чиқарилади – 100 минг дона, шунинг учун анча қимматга тушади.\nМуҳтарамхон Алиева тош кўтариш бўйича 12-марта жаҳон чемпиони бўлди


ҚАБЗИЯТНИ ВАҚТИДА ДАВОЛАМАСЛИК ОНКОЛОГИК КАСАЛЛИКЛАРГА САБАБ БЎЛАДИМИ? - 22 Октября 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2020 » Октябрь » 22 » ҚАБЗИЯТНИ ВАҚТИДА ДАВОЛАМАСЛИК ОНКОЛОГИК КАСАЛЛИКЛАРГА САБАБ БЎЛАДИМИ?\nҚабзият — ич қотиши кўп учрайдиган хасталик бўлиб, аҳолининг 10 – 30 фоизи ушбу касалликдан азият чекади. Асосан қариялар, ҳомиладорлар, камҳаракат инсонлар ич қотишидан безовта бўлади. Ушбу хасталик ҳақида малакали терапевт Ҳилола Абдуллаева билан суҳбатлашдик.\n— Қабзият касаллигининг сабаби, вақтида даволанмаслигининг оқибати нимадан иборат?\n— Қабзиятга учрашнинг уч асосий сабаби бор. Булар суюқлик кам ичиш, камҳаракатлилик ва меъёрдан ортиқ дори воситаларини қабул қилиш ҳисобланади. Ушбу ҳасталикда инсонинг қорин соҳасида оғирлик, қаттиқ оғриқ пайдо бўлади. Иштаҳа камайиб, бот-бот кўнгил айниши ва иситма кўтарилиш ҳолати кузатилади.\nЭнг аввало, овқат ҳазм қилиш системаси бузилади. Оғир оқибатларда эса геморрой, ичакларнинг ёрилиши, тўғри ичакнинг жароҳатланиши, узоқ вақт давом этган қабзият эса онкологик касалликларни бошлаб келади.\nҚабзият вақтида даволанмаса, бемор тезда вазн ташлайди. Ўт, буйрак, жигар шамоллаши кўп ҳолатларда қабзият туфайли юзага келади. Чунки, организмда сақланиб қолган ортиқча моддалар ўзидан заҳар ишлаб чиқаради ва ён атрофдаги аъзоларни шикастлайди. Шу боис организмимиздаги ўзгаришларга жиддий эътибор билан қарашимиз ҳамда доимий равишда шифокор кўригидан ўтиб туриш талаб этилади.\n— Бу белгиларни ўзида энди ҳис қилаётган инсонларга нималар қилиши керак?\n— Қабзиятга сабаб бўлаётган омилдан келиб чиқиб касалликни даволашда диетолог, гастроэнтеролог, проктолог, хирург, невропатолог, терапевт, физиотерапевт, умумий амалиёт шифокори каби мутахассислардан тавсия ва муолажалар олиш мумкин. Қабзиятни даволашда асосий омил муҳим. Булар овқатланиш ва ҳаёт тарзини тўғри йўлга қўйишдир. Олма ва банан каби меваларни кўпроқ истеъмол қилиш зарур. Олмани пўсти билан ейиш тавсия қилинади. Қайнатилган суюқликни бир кунда 3 литргача ичишни маслаҳат берилади. Ҳар куни ҳеч бўлмаганда 15 дақиқа бадантарбия билан шуғулланиш лозим. Иложи борича макарон, оқ нон (яъни ёпган нон)ва шоколад, газланган ичимликлар, ширинликлар, дудланган маҳсулотларни истеъмол қилмаган маъқул.\n— Ҳомиладор аёллар ва қариялар қабзиятдан эҳтиёт бўлиши керакми?\n— Ҳомиладорликнинг ўзи организмда катта ўзгаришлар юз бераётганидан дарак беради. Бу пайтда қабзият келиб чиқишидан эҳтиёт бўлиш зарур. Хасталикка чалинганда, енгил машқларни бажариш, кўпроқ юриб, енгил уқаловчи массаж олса, албатта, тузалади. Овқатланиш рационида табиий маҳсулотлар кўпроқ бўлиши талаб этилади. Масалан, банан истеъмол қилиш ҳомиладор аёл организми учун ҳам, қабзият бартараф бўлиши учун ҳам жуда фойдали. Сутли маҳсулотлардан қатиқ ва янги соғилган сут тавсия қилинади. Олхўри шарбати ич юмшатувчи энг яхши воситадир. Ундан бир кунда ярим литр дан ичиш жуда фойдали. Ҳомиладорлик даврида қабзиятга енгил қараб бўлмайди.\nУмуман олганда, ҳар бир организм учун қабзият ниҳоятда хатарли. Катта ёшли инсонларда қабзият учрашининг сабаби уларда гипертония, қандли диабет борлиги учун кўп миқдорда дори ичади. Ҳар қандай дори, ҳатто, оддий иситма туширувчи препарат ҳам ич қотишига сабаб бўлиши мумкин.\n— Қабзиятга чалинмаслик учун нима қилиш керак ?\n— Аввало, соғлом турмуш тарзи, тўғри овқатланиш қоидаларига амал қилиш зарур. Ҳусусан, кун давомида 4-5 маҳал енгил овқатланиш, таомни қайноқ ёки, аксинча, совуқ ҳолда ейиш тавсия этилмайди. Овқатланишдан олдин бир пиёла сув ичиш зарур. Боиси, сув ичаклардаги қолдиқларни туширади ва ичакларни ҳаракатлантиради.\nКатегория: Foydali maslahatlar / Полезны советы | Ko'rganlar:: 22 | Добавил: www.horazm.net | Теги: #Yangiliklar, #news, #ahborot, #Yangilik, #новости, #uznews, #xabarlar, #habarlar, #newsuz | Рейтинг: 0.0/0


ҒАМХЎРЛИК ВА ЭЪТИБОРДАН ЧЕТДА ЭМАСЛИГИМНИ ҲИС ҚИЛДИМ - Istemol\nМамлакат тараққиётининг равиши бугун қисман, эрта эса тўлиқ шу давр ёшларига боғлиқ. Демакким, уларнинг келажаги учун тикилган сармоя, ҳар қандай шаклдаги қўллаб-қувватлаш муҳим аҳамият касб этади.\nЖорий йилнинг февраль ойида Ўзбекистон истеъмолчилар ҳуқуқларини ҳимоя қилиш жамиятлари федерацияси раҳбарияти тизимда фаолият юритаётган ёшларни бир мақсад йўлида жипслаштириш, уларнинг ташаббусларини қўллаб-қувватлаш, ўзаро тажриба алмашиш майдонини яратиш, муаммоларни ўрганиш ва ҳал этиш ҳамда рағбатлантириш мақсадида Фарғона шаҳрида “Янги Ўзбекистоннинг бунёдкорларимиз” шиори остида ёшлар Форуми ўтказилган эди. Форум давомида ёш ходимлар илғор ташаббусларини илгари сурди. Бугун ўша ташаббусларнинг бир қанчаси амалиётга жорий этилди. Шу билан бирга, олий таълим муассасаларида тўлов-шартнома асосида таҳсил олаётган ёш ходимларнинг бир неча нафарининг контракт тўловлари тўлаб берилиши белгиланган эди.\nОрадан кўп фурсат ўтмай ваъда бажарилди. Менга ҳам 2019-2020 ўқув йили учун ярим йиллик контракт тўловим тўлаб берилди. Бундан жуда мамнун бўлдим. Ғамхўрлик ва эътибордан четда эмаслигимни ҳис қилдим. Бугун “Ёшлар куни” муносабати билан дилдаги эътирофларимни баён қилишни жоиз топдим. Бизга фаолият юритишимиз учун намунали шарт-шароитлар яратиб берган Федерация ва ҳудудий бирлашмамиз раҳбариятига миннатдорлик билдираман. Зеро, ҳар томонлама рағбат кўраётган ёш ходимларнинг келажакка ишончи, ўз ишига нисабатан эса масъулияти ортади.\nВилоят истеъмолчилар ҳуқуқларини ҳимоя қилиш жамиятлари ҳудудий бирлашмаси Матбуот ва ахборот сектори бошлиғи


Халқ таълими вазирлиги Kundalik ҳақидаги маълумотни кечикиб тақдим этди / Янгиликлар, фикрлар, воқеалар | Ўзбекистон\n29 янвuary 2020 353 0\nЯнварь ойи бошда Халқ таълими вазирлиги таҳририят сўровига ўз муддатида жавоб бермаган ҳолда “Давлат ҳокимияти ва бошқаруви фаолиятининг очиқлиги тўғрисида”ги қонунни бузганлиги ҳақида ёзгандик. 27 январь куни вазирлик матбуот хизмати қуйидаги хабарни чоп этди:\nKundalik компанияси қайси асосларда танланди? Тендер ўтказилганмиди, агар ўтказилган бўлса, унда қачон ва на ким қатнашган?\n2018 йил август ойида Ўзбекистон Республикаси Халқ таълими вазирлиги рақамлаштирилган мактаб таълимига йўналтирилган ҳамкорлик учун компаниялар танловини эълон қилди. Манфаатдор компаниялар расмий www.uzedu.uz сайтида эълон қилинган ҳамкорликка таклиф доирасида аризалар танловида қатнашиши мумкин эди.\n«Kundalik» МЧЖ компаниясининг ечими экспертлар ва Ўзбекистон халқ таълими соҳасида ахборот-коммуникация технологияларини жорий этиш маркази томонидан 20 та ариза ичидан танлаб олинди.\nKundalik.com Ўзбекистон Республикаси ХТВнинг 251-сонли буйруғи асосида жорий этилмоқда. Лойиҳанинг мақсади республикадаги таълим жараёнининг барча иштирокчиларини электрон таълим технологияларидан тенг фойдаланишини таъминлаш, мамлакатнинг рақобатбардошлигини таъминлаш учун таълим сифатини ошириш ҳамда умумтаълим ташкилотлари ва ўрта таълимни бошқариш органларининг функцилари ва ўқув-тарбия ва бошқарувчилик фаолияти жараёнларини автоматлаштириш ҳисобидан мамлакатдаги умумтаълим ташкилотларининг ўқувчилари томонидан эришилган ютуқларни ҳисобга олиш тизимини такомиллаштиришдан иборат.\nKundalik компанияси қай тарзда Kundalik таълим тизимидаги шахсий маълумотлар ҳимоясини амалга оширади?\nШахсй маълумотлар ва тўпланган барча ахборот ЎзР Халқ таълими вазирлиги шахсида давлатга тегишли бўлиб, давлат назорати остидаги серверларда сақланади. Тизим фойдаланувчиларининг шахсий маълумотлари сақланадиган «Kundalik» МЧЖ серверлари «Ўзбектелеком» АК дата-марказида сақланади. Шахсий маълумотларни сақлаш ва уларни умумий фойдаланувдаги тармоқлар бўйича узатиш ЎзРнинг 02.07.2019 йилдаги 547-сонли “Шахсга доир маълумотлар тўғрисида”ги қонуни талабларига мувофиқ келади.\nKundalik ходимлари мунтазам равишда таълим ташкилотларининг ходимларини ахборот хавфсизлиги қоидалари ва шу мавзудаги қонун ҳужжатлари ҳақида хабардор қилиб боради.\nKundalik компанияси реклама тўғрисидаги қонун ва рекламани жойлаштириш ҳақидаги низомга қандай амал қилади?\nАйни пайтда Kundalik тизими синовдан ўтказилмоқда, у реклама-ахборот сервисларини қўлламайди.\nЭслатиб ўтамиз, ўтган йил сентябрь ойида “Жим турма” лойиҳаси Kundalik тизимида мактаб ўқувчиларининг шахсий маълумотлари барча фойдаланувчилар учун очиқ эканига эътибор қаратганди. Хабарда мактаб педагоглари тизимга барча ўқувчилар ва уларнинг ота-оналарининг маълумотларини киритиши мажбурий экани, рўйхатдан ўтишни рад этишнинг эса иложи йўқлиги қайд этилганди.\nХТВ таянаётган қонуннинг 14-моддасида шундай дейилади:\nШахсга доир маълумотларни йиғишнинг илгари билдирилган мақсадларидан четга чиқилган ҳолларда, ушбу маълумотларни тарқатиш субъектнинг розилиги билан амалга оширилади\nБу ерда катта туристик зонани очмоқчимиз, - дейди Тошкент вилоят прокурори\n03 июль 2020 18 0\nМаданият вазири янги экспертиза ўтказишни топширди\n03 июль 2020 17 0\nИИБ ходими келишилган пулдан 10 минг АҚШ долларини Тошкент шаҳрида жойлашган Ички ишлар вазирлиги марказий госпитали ёнида олаётган вақтида ушланди\nТест даври 2020 йилнинг ёз мавсуми охиригача давом этади\n03 июль 2020 19 0


Шеърият — халқларни бирлаштирувчи беқиёс куч\nНизомий номидаги Тошкент давлат педагогика университетида Ўзбекистон хорижий мамлакатлар билан дўстлик ва маданий-маърифий алоқалар жамиятлари кенгаши, “Ўзбекистон — Озарбайжон” дўстлик жамияти томонидан буюк ўзбек шоири ҳамда давлат арбоби Заҳириддин Муҳаммад Бобур ижодига бағишланган тадбир ўтказилди.\nУнда Озарбайжон, Ҳиндистон, Бангладеш Республикаси ва бошқа давлатларнинг юртимиздаги элчихоналари вакиллари ҳам иштирок этгани ўзбек шоирлари, мутафаккирларига бўлган юксак ҳурмат-эҳтиромнинг яна бир ёрқин ифодасидир.\nАнжуманда ЮНЕСКОнинг Ўзбекистондаги ваколатхонаси раҳбари Криста Пиккат таъкидлаганидек, Бобурнинг ижодий мероси дунёда юксак қадрланиб, севиб мутолаа қилинади. Унинг “Бобурнома” асари 30 та тилга ўгирилиб, нашр этилган. Бобурийлар тарихи ёдгорликлари Ер шаридаги 70 дан зиёд музейларда сақланмоқда. Буларнинг барчаси ушбу ижодкор қолдирган маънавий хазина бутун башарият учун муҳим аҳамиятга эга эканлигини кўрсатиб турибди.\nСўзга чиққанлар томонидан бобурийлар сулоласи, хусусан, унинг асосчиси нафақат Ўзбекистон, балки бошқа давлатлар маданий тараққиётига ҳам кучли таъсир ўтказганини қайд этишди. Бинобарин, Бобур даврига оид меъморий-адабий дурдоналар жаҳоннинг қатор мамлакатларида кўз қорачиғидек асраб-авайланаяпти.\nТақдим қилинган маърузалардан келиб чиқиб айтиш мумкинки, она-Ватанимиз тарихи, маданиятини ўрганишга бўлган қизиқиш жуда юқори ва ўз навбатида, у йилдан-йилга кучайиб бораётир.\nТадбир якунида талабалар Бобур ғазалларидан намуналар ўқишди, буюк шоир қаламига мансуб шеърларга басталанган куй-қўшиқлар янгради.\nМазкур рукндаги бошқа мақолалар: « Барҳаёт наволар сеҳри\tМунаввар тонг, мусаффо осмон »


Абу Мансур ал-Мотуридий (Вафоти 945)\nАбу Мансур ал-Мотуридий сунний эътиқодидаги икки йирик оқимлардан бири бўлмиш Мотуридийа оқимининг асосчиларидан ҳисобланади. Унинг ҳаёти ҳақида маълумотлар жуда оз. Тўлиқ номи Абу Мансур Муҳаммад ибн Муҳаммад ибн Маҳмуд ал-Ҳанафий ал-Мотуридий ас-Самарқандийдир. Буюк калом имоми ва фиқҳ олими асли Самарқанднинг Мотурид қишлоғидан (ҳозирги Жонбой туманида жойлашган) бўлиб, унинг тахаллуси шу қишлоққа нисбатан олингандир. Абу Мансур ал-Мотуридий дастлабки таълимни шу қишлоқда олиб, кейинчалик Мовароуннаҳрнинг ўша даврдаги диний ва маърифий маркази бўлган Самарқандда давом эттиради.\nАбу Мансур ал-Мотуридий туғилган йили ҳақида аниқ маълумотлар йўқ. У Самарқандда 944—945 йилда вафот этган ва шаҳар чеккасидаги Чокардиза деган қабристонга дафн этилган.\nБаъни манбаларда унинг Самарқанддаги ал-Айозий мадрасасида таълим олгани қайд этилган. Ал-Мотуридий Абу Бакр Ахмад ал-Жузжоний, Абу Наср Аҳмад ал-Ийодий, Имом Аъзам мазҳабидаги буюк олим Наср ибн Йахйо ал-Балхий, Муҳаммад ибн ал-Фадл кабиларни ўзининг устози деб билган.\nАл-Мотуридий фиқҳ ва калом масалалари билан қизиқиб, Ҳанифия мазҳаби олимларидан дарс олиб ўз билимини оширади. Шу вақт давомида кўплаб машҳур фақиҳлар ва муҳаддислар билан мулоқатда бўлган ва мунозаралар қилган. Бутун умри давомида шу соҳага оид асарлар ёзиб қолдиргандир. Маҳмуд ибн Сулаймон ал-Кафавийнинг (вафоти 1582 йил) «Катоиб ул-аълом ал-ахёр фи табоқот ва машаойих мазаҳаб ан-Нуъмон» («Нуъмон мазҳабига мансуб бўлган таниқли аллома фақиҳлар ва шайхлар ҳақидаги китоб») номли китобида ал-Мотуридий ва унинг асарлари ҳақида айрим маълумотлар берилади. Масалан, қуйидаги асарлари номлари келтирилган: «Китаби Тавҳид», «Китаб Мақомат», «Китаб рад авомил лил адила лил ка-бий» («Каъбий залолатларининг бошланишини рад қилишга бағишланган китоб»), «Китаб байон ва ҳум ул-маътазила» («Муътазила ғав-ғолари ва ундан қўрқмаслик ҳақидаги китоб баёни»), «Китаб Таъвилот ал-қуръон» («Қуръон таъвили китоби»).\nЛекин Ҳожи Халифанинг (1609—1659) «Кашф аз-зунун ан-асомил кутуб ва-л-фунун» («Китоб ва фанлар номлари ҳақидаги шубҳаларни бартараф этиш китоби») китобида эътироф этилишича, яна\nАбу Мансур ал-Мотуридийнинг «Ма ҳази аш-шариъа» («Шариат асос-лари сараси»), «Китаб ал-жадал» («Диалектика ҳақида китоб») каби асарлари ҳам бўлган. Булардан ташқари ал-Мотуридийнинг «Китаб ал-усул» («Диний-таълимот усули китоби») асари ҳам маълум.\nУ ислом динидаги суннийларнинг тўртта асосий мазҳаби асосчиларининг асарларини ўрганиб, фиқҳга ва каломга оид асар ёзади. Бу ал-Мотуридийнинг «Таъвилот аҳл ас-сунна» ёки бошқа бир номи «Таъвилот ал-Қуръон» деб номланади. Ал-Мотуридий бу асарида сунний ақидадаги (таъвилда) зид қарашларни рад қилишга ҳаракат қилади ва Абу Ҳанифанинг қарашларига суянган ҳолда иш кўради. Бу асар Ўзбекистон Республикаси Фанлар Академиясининг Абу Райҳон Беруний номидаги Шарқшунослик институти фондида сақланади. «Таъвилот»нинг биринчи жилди қоҳирада 1971 йилда Иброҳим Авадайн ва ас-Сайд Авадайнлар томонидан нашр этилган.\nШулардан бири Аловуддин Абу Бакр Муҳаммад ибн Аҳмад ас-Самарқандийнинг шарҳидир. У «Шарҳ таъвилот аҳли ас-сунна» деб номланиб, Институт фондида бу асарни иккита нусхаси сақланади.\nШу билан бирга ал-Мотуридий номи остида ёзилган бир неча сохта асарлар ҳам маълумдир. Масалан: «Фавоид» (қоидалар), бошқа номи «Панднома», «Китоб ал-Усул», «Шарҳ ал-Фиқх ал-Акбар» асарлари шулар жумласидандир. Бу ал-Мотуридийнинг диний илмлар намояндалари орасида қанчалик машҳур бўлганлигидан далолат беради.\nАл-Мотуридий кўп шогирдлар етиштирди, улар орасида ислом оламига машҳур алломалар: Абу-л-Ҳасан ар-Рустуғфаний (вафоти 961), Исҳоқ ибн Муҳаммад ас-Самарқандий ва Абду-л-Карим ал-Паздавий (вафоти 999), Абу Аҳмад ал-Ийодий каби олимлар бор эди. Шогирдлари ўз устозларининг таълимотини давом эттиришганлиги туфайли Ҳанафия мазҳабидагилар ичида Мотуридийа оқими вужудга келган.\nАбу Мансур ал-Мотуридийнинг замондошлари ҳамда ҳамфикрларидан машҳур фиҳқ олими Абу-л-Қосим Ҳаким ас-Самарқандийни алоҳида кўрсатиб ўтиш лозим. Бу олим Самарқандда туғилиб, бутун умрини шу ерда ўтказган. Фиқҳ ва калом соҳасида машҳур бўлган.\nАбу Мансур умри давомида фақиҳлар, муҳаддислар билан мулоқатда бўлган ва мунозарлар олиб борган. У ислом дини Ҳанафия мазҳабини Мовароуннаҳрда тарқатиш ва ўзидан кейинги авлодларга қусурсиз етказиш ишига муҳим ҳисса қўшди.\nАл-Мотуридий нафақат фиҳқ, калом илмига оид, балки бошқа фанларга оид асарлар ҳам ёзган деб айтиш мумкин. ЎзР ФАнинг Беруний номидаги Шарқшунослик институти фондида сақланаётган ал-Мотуридийнинг овчиликка оид асари бунга далил бўлади. Бу асарнинг бир қўлёзма нусхаси «Рисола жонвор дорий» («Жонворларга оид рисола») деб номланган бўлиб, унда овчи қушларни боқиш ҳақида фикр юритилади. Бу асарда овчи бургутларнинг ҳар хил зотлари, уларнинг ташқи кўринишлари, озиқлантириш, овга яроқлилиги билан бир қаторда кўпайтириш, изи ва чатиштириш усуллари каби масалалар ҳақида гап боради.\nАл-Мотуридийни улуғлаб «Имом ал-Худа» ва «Имом ал-мутакаллимин» (Ҳидоят йўли имоми ва мутакаллимлар имоми) каби номлар билан ҳам атаганлар.\nМовароуннаҳр — Марказий Осиё халқлари турли фалсафий, табиий, аниқ фанлар, адабиёт, санъат соҳаларида дунёга машҳур сий -молар, алломалар билан бирга ислом назарияси, диний илмлар бўйича ал-Мотуридийдек бутун мусулмон оламида ном қозонган олим-ларни ҳам етиштириб чиқардилар.\nЎзбекистон Республикаси Вазирлар Маҳкамасининг 1999 йил 3 декабрда қабул қилган қарорига биноан 2000 йилда алломанинг 1130 йиллик таваллуд санаси нишонланди.


Бу расмда денгиз соҳилларидаги қуёш нурлари таъсирида ярим ялонғоч ҳолда юрувчи ҳамда кўча-кўйларда танасининг катта қисмини очиб юрувчи аёлларнинг тери саратонига чалиниш белгилари кўрсатилган экан.\nТиббиёт мутахассислари аёлларга қуёшнинг тўғридан-тўғри тушувчи нурларидан ва эркакларнинг назарларидан сақланиш учун танани ўраб, беркитиб юришни тавсия қилмоқдалар.\nҚуёшдан келадиган ультрабинафша нурнинг кўп миқдорда қабул қилиниши тери саратонига сабаб бўлади.\nШунингдек, номаҳрамлар назарига кўп нишон бўлган тана ҳам саратонга чалинади.\nАллоҳ таоло Қуръони Каримнинг Нур сурасида шундай марҳамат қилган:\n“Сен мўминларга айт, кўзларини тийсинлар ва фаржларини сақласинлар. Ана шу улар учун покдир. Албатта, Аллоҳ нима ҳунар қилаётганларидан хабардордир”.\n“Сен мўминаларга айт: Кўзларини тийсинлар, фаржларини сақласинлар ва зийнатларини кўрсатмасинлар, магар зоҳир бўлган зийнатлар бўлса (майли). Рўмолларини кўксиларига тўсиб юрсинлар. Зийнатларини кўрсатмасинлар, магар эрларига ё оталарига ё эрларининг оталарига ё ўғилларига ё эрларининг ўғилларига ё ака-укаларига ё ака-укаларининг ўғилларига ё опа-сингилларининг ўғилларига ё аёлларига ё ўз қўлларида мулк бўлганларга ё (аёлларга) беҳожат эркак хизматчиларга ё аёллар авратининг фарқига бормаган ёш болаларга (бўлса майли). Махфий зийнатларини билдириш учун оёқларини (ерга) урмасинлар. Аллоҳга барчангиз тавба қилинг, эй мўминлар! Шоядки, нажот топсангизлар”.\n(Ушбу оятда Аллоҳ таоло Пайғамбаримиз соллаллоҳу алайҳи васалламга хитоб қилиб, мўмина аёлларга кийим кийиш ва аврат беркитиш борасида ўзларини қандай тутишлари лозимлигини баён қилиб беришини буюрмоқда. Муслима аёллар ҳам номаҳрамларга шаҳват назари билан қарамасликлари лозимлиги ушбу оятдан тушунилади. Аёлнинг аёлга нисбатан аврати киндигидан тиззасигачадир. Аёл кишининг номаҳрам эркакларга нисбатан аврати юзи ва икки кафтидан бошқа бутун баданидир. Мўмина-муслима аёл шарафини сақлаш учун Аллоҳнинг амрига итоат этиб, авратини номаҳрам эркаклардан беркитмоғи керак. Бунинг учун эса, юзи ва икки кафтидан бошқа бутун танасини тўсиб турадиган кийим киймоғи лозим. Шунингдек, кийим юпқа, баданга ёпишган, тор бўлмаслиги ҳам зарур. Номаҳрам эркакларнинг эътиборини жалб қилмайдиган даражада бўлиши керак. Зийнат деганда чиройли кийимлар, тақинчоқлар ва аёллар ўзларини чиройли кўрсатиш учун ишлатадиган турли воситалар кўзда тутилади. Аёл киши ушбу оятга амал қилиб, зийнатини номаҳрамлардан беркитмоғи лозим, беркитишнинг имкони бўлмай қолганда гуноҳ эмас. бошларига ўраган рўмоллари фақат сочларини эмас, балки томоқлари, кўксилари ва кўкракларини ҳам тўсиб турсин. Токи, уларнинг жамоли бегона кўзларга мўлжал бўлмасин, турли фитналар келтириб чиқармасин. Жоҳилият даврида аёллар оёқларига ҳам турли тақинчоқлар, қўнғироқлар тақиб олишар экан. Кейин эса, эркакларнинг эътиборини жалб этиш учун оёқларини ерга қаттиқ-қаттиқ уриб юриб, ҳалиги тақинчоқларнинг овозини чиқаришар экан. Бу эса, ўз навбатида, эркакларнинг шаҳватини қўзғаган, аёлнинг ортидан тушиб хиралик қилишига ва охир-оқибат зинога олиб бориши мумкин бўлган.)\nЭркак кишининг шаҳват билан ёки аёл кишининг бегона жинсга шаҳват билан қараши, нариги томоннинг тери тўқималарида шикастланишни юзага келтирар экан.\nЧунки, Аллоҳ таоло эркакнинг авратини киндигидан то тиззасининг остигача деб белгилаб қўйган.\n«Эркакнинг аврати киндиги остидан тиззаси остигачадир. Чўриники мана шу (киндик остидан тиззаси остигача) орқа ва қорни билан биргадир. Ҳур (озод ва эркин) аёлнинг аврати бутун баданидир. Магар, юзи, кафти (бўғимигача) ва қадами (тўпиғигача) аврат эмас». (Убайдуллоҳ ибн Тож уш-шариъа: «Мухтасар ул-виқоя», Қозон-1911 й., 12-бет.).\n1088 марта ўқилди\nДругие материалы в этой категории: « СУВ ИЧИШДАГИ 5 СУННАТ\tНега ёлғон гапирамиз? »


Статистика қўмитаси orginfo.uz сайти устидан қилган шикоятига изоҳ берди - Bugun.uz\nСтатистика қўмитаси orginfo.uz сайти устидан қилган шикоятига изоҳ берди\n20:14 | 18-12-2021\nДавлат статистика қўмитаси «orginfo.uz» сайти устидан Ички ишлар вазирлигига қилинган шикояти бўйича расмий баёнот берди.\nБаёнотда қўмита «orginfo.uz» веб-сайти ва шу каби бошқа электрон платформаларнинг ёпилиши тарфдори эмаслиги, ҳолат сайтга жойлаштирилган нотўғри маълумотга қўмитанинг асос қилиб ёзилгани сабаб юз бергани айтилган.\n«Давлат статистика қўмитаси ‘orginfo.uz’ веб-сайти ва шу каби бошқа электрон платформаларнинг ёпилиши тарфдори эмас. Давлат статистика қўмитасининг ягона Давлат регистри маълумотлар базасида корхона ва ташкилотлар ҳақидаги маълумотлар Адлия вазирлиги ҳузуридаги Давлат хизматлари агентлиги томонидан тақдим этилган маълумотлар асосида ҳар куни янгиланиб борилади.\nҚўмита мазкур ҳолатда ‘orginfo.uz’ веб-сайтига Давлат статистика қўмитасининг расмий маълумотларига тўғри келмайдиган ахборотларда қўмита номининг манба сифатида келтирилишига эътироз билдирган, холос. Сир эмаски, бир манбага эга бўлган икки хил маълумот фойдаланувчиларни чалғитиши, статистик маълумотларнинг ишончсизлигига олиб келади.\nҚўмита мутахассислари бундан 7–8 ой олдин ‘orginfo.uz’ веб-сайтига айнан нотўғри маълумотларга Давлат статистика қўмитаси номини манба сифатида кўрсатмаслиги бўйича электрон почта орқали мурожаатлар қилган. Афсуски, бу мурожаатларга жавоб берилмаган. Сайтда алоқа учун телефон рақами кўрсатилмаган. Қўмитанинг мурожатларига қарамай, нотўғри маълумотларга қўмита номини манба сифатида келтириш ҳолатлари давом этган.\nШуни инобатга олган ҳолда, қўмита Ахборотлаштириш ва телекоммуникациялар соҳасида назорат бўйича давлат инспекциясига мурожаат қилган. Давлат статистика қўмитаси мамлакатимизда олиб борилаётган очиқлик сиёсатини таъминлашга, очиқ маълумотлар порталини ривожлантириб, очиқ маълумотлар соҳасида кўплаб халқаро рейтинг ва индексларда юқори ўринларни қайд этиб келмоқда. Қўмитанинг расмий веб-сайтидаги маълумотлардан халқаро ташкилотлар ҳам фойдаланаётгани сир эмас.\nКечаги ҳолатдан кейин ‘orginfo.uz’ веб-сайтида маълумотларнинг остида ‘Сайтда берилган барча маълумотлар норасмий. Расмий маълумотларни тегишли давлат ташкилотлари сайтларидан олишингиз мумкин’, деб ёзиб қўйила бошлади. Давлат статистика қўмитаси номи ‘orginfo.uz’ веб-сайти маълумотларидан манба сифатида олиб ташланди. Бу учун ‘orginfo.uz’ веб-сайтига алоҳида миннатдорлик билдирамиз.\nДавлат статистика қўмитасининг ягона талаби ҳам шу эди. Ўз навбатида, Давлат статистика қўмитаси ‘orginfo.uz’ веб-сайтининг келгуси фаолиятига омад тилайди», дейилади унда.\nШикоятдан кейин Telegram’даги «Bakiroo» канали «Статистика қўмитаси бизнес билан чатишиб кетган муттаҳам амалдорлар ҳимоясига чиққанга ўхшайди» сарлавҳаси остида хабар ёзиб қолдирганди. Унда қўмита ҳаракати қораланиб, амалдорларнинг «манфаатлар тўқнашуви»дан иборат фаолиятини яширишга уриниш бўлганига ишора қилинган.\n«Фойдаланувчилар биладики, ‘stat.uz’ сайти орқали хўжалик субъекти тўғрисида маълумот олиш имкониятлари атайин чекланган. Яъни қўмита сайти юридик шахсларнинг манзили, раҳбари ва таъсисчилари билан боғлиқ маълумотларни акс эттиради, холос. Қўмитанинг сайтидан фарқли ўлароқ ‘оrginfo.uz’ сайти юридик шахс, унинг раҳбари ва таъсисчиларининг аффилланган шахсларини ҳам биратўла кўрсатиш имкониятлари мавжуд. Сайт дастурчи Бобурмирзо Ҳамроқулов томонидан яратилган.\nҚарангки, статистика қўмитаси ‘оrginfo.uz’ сайти яратувчиси устидан ИИВга шикоят қилибди. Шунақа чидамаслик бўладими? Бу нима ўзи? Статистика қўмитаси кимни ҳимоя қиляпти?\nВаколатларини шахсий ва қариндош уруғи билан бойиш учун ишлатиб ётган, бизнес билан чатишиб кетган, ҳар қадами манфаатлар тўқнашувидан иборат амалдорлар кети очилиб қолаётганидан шунчалар ташвишдами? Қачондан буён очиқ маълумотлар асосида сервис яратиш қонунбузарлик бўлиб қолди? Уят қисқаси. Янги Ўзбекистонни шарманда қилиш учун яна нималар қилмоқчисизлар?» — деб ёзган блогер.


Шавкат Мирзиёев Тошкентдаги халқаро конференция очилишида...\n08.02.2019 18:07 0 167\n2019 йил 19-20 февраль кунлари Тошкент шаҳрида «Марказий Осиёда ўзаро муносабатлар: янги имкониятлар» халқаро конференцияси бўлиб ўтади. Бу ҳақда Ташқи ишлар вазирлиги матбуот хизмати хабар берди.\nКонференция очилишида Ўзбекистон президенти Шавкат Мирзиёев нутқ сўзлаши режалаштирилган.\nКонференцияга Озарбайжон, Афғонистон, Бельгия, Буюк Британия, Венгрия, Германия, Грузия, Дания, Миср, Исроил, Ҳиндистон, Эрон, Испания, Италия, Қозоғистон, Канада, Хитой, Кувайт, Қирғизистон, Латвия, Малайзия, Нидерландия, Покистон, Польша, Россия, Саудия Арабистони, АҚШ, Таиланд, Туркия, Ўзбекистон, Украина, Финляндия, Франция, Швеция, Япония каби давлатларнинг 100 дан ортиқ таҳлилий марказларидан етакчи экспертлар таклиф қилинган.\nКонференция давлатимиз раҳбари томонидан белгилаб берилган Ўзбекистон ташқи сиёсатининг асосий устувор йўналишларини амалга ошириш доирасида ўтказилаётгани маълум қилинган.\nКонференция Ўзбекистон Ташқи ишлар вазирлиги ва БМТнинг Марказий Осиёдаги дипломатияси бўйича Минтақавий маркази томонидан ташкил этилмоқда.\nШавкат Мирзиёев Ташқи ишлар вазирлиги\nИқтисодиёт Кеча, 21:37


Ашхободда МДҲ саммити якунига етди\nБугун Туркманистон пойтахтида Мустақил давлатлар ҳамдўстлиги (МДҲ)га аъзо давлат раҳбарлари учрашуви бўлиб ўтди ва унда Ўзбекистон президенти Ислом Каримов ҳам иштирок этди.\nРоссия президенти матбуот котиби Дмитрий Песковнинг матбуотга маълум қилишича¸ чоршанба кунги саммит иштирокчилари террорчиликка қарши биргаликда курашишни кучайтириш мақсадида қўшма машғулотлар ўтказиш¸ наркотиклар контрабандаси¸ айирмачилик ва уюшган жиноятчиликка қарши курашдаги ҳамкорликни кенгайтириш борасида келишиб олганлар.\nПесковнинг журналистларга айтишича¸ президентлар шунингдек МДҲ аъзолари ўртасида молиявий жиноятларга оид разведка маълумотларини мувофиқлаштириш масаласини ҳам муҳокама қилганлар.\nАшхобод саммитида Қирғизистон Бош вазири Алмазбек Атамбаевнинг¸ вақти тиғизлиги сабабли қатнаша олмагани айтилмоқда.\nОзарбайжон ва Молдова президентлари ҳам Ашхободга ўз Бош вазирларини йўлладилар.\n2013 йилнинг 1 январидан бошлаб МДҲга раислик қилиш навбати Туркманистондан Беларусга ўтади.


САМАРҚАНДДА ЎТГАН КУНЛАРИМИЗ ҲАЁТИМИЗНИНГ ЭНГ БАХТЛИ ЛАҲЗАЛАРИ БЎЛИБ ҚОЛАДИ, - Ўзбекистон овози газетаси\nСАМАРҚАНДДА ЎТГАН КУНЛАРИМИЗ ҲАЁТИМИЗНИНГ ЭНГ БАХТЛИ ЛАҲЗАЛАРИ БЎЛИБ ҚОЛАДИ,\n— дейишмоқда «Шарқ тароналари» иштирокчилари\nГратиа ГУИЛЛАУМЕ «Andre Gabrieland Provence’s Tambouriner» гуруҳи мусиқачиси (Франция):\n— Санъат азал-азалдан одамларни эзгуликка чорлаб, халқлар ўртасида дўстлик алоқаларини мустаҳкамлашга хизмат қилиб келган. Одамлар оҳанг, мусиқа ёрдамида бир-бирларининг дил изҳорини тушунади, қалбларига йўл топади. «Шарқ тароналари» фестивали ана шундай юксак инсоний фазилатларни улуғлаб, миллатлараро дўстлик ва ҳамжиҳатликка даъват этиб келмоқда.\nФестивалнинг Регистон майдонида ўтказилиши ҳар бир иштирокчига жўшқинлик ва беқиёс куч ато этади. Бу унутилмас онларнинг бевосита гувоҳи бўлганимдан жуда бахтиёрман. Фестиваль кунлари Самарқанднинг дунёга машҳур тарихий обидалари, замонавий иншоотларини томоша қилиб ҳайратга тушдик. Болалигимдан мусиқага меҳр қўйганман. Қай юртга бормай, албатта, бирон-бир миллий чолғу асбоби олиб кетаман. Улар менинг уйимдаги музейдан ўрин эгаллайди. Юртингизда аввал ҳам бўлганман. Икки-уч йил олдин дутор, рубоб, ғижжак олган эдим. Бу сафар энди доира олиб кетмоқчиман...\nМирсаид ҲУСАЙНПАНАҲ, «NastAr» гуруҳи мусиқачиси (Эрон):\n— Бу нуфузли фестивалда учинчи маротаба қатнашаяпман. Фестиваль менда бир умр ўчмас таассурот қолдирган. Унинг ҳаяжонли дақиқалари мени ҳамон тарк этгани йўқ. Самарқандда ўтган кунларим ҳаётимнинг энг бахтли кунлари бўлиб қолади. Ана шундай ажойиб халқаро санъат анжумани ташаббускорига миннатдорлик билдираман.\nЎзбек халқини яқинлашиб келаётган улуғ айём – Ўзбекистон Республикаси давлат мустақиллигининг 24 йиллик байрами билан чин дилдан қутлайман.\nБахадори МОСТАФА, «Седаа» гуруҳи аъзоси (Mўғулистон):\n— Самарқанд ва «Шарқ тароналари» фестивали ҳақидаги маълумотларни интернетдан олдим. Бу шаҳарни тезроқ кўриш орзуси билан яшай бошладим. Ушбу фестиваль бетакрор ҳамда дунёдаги энг йирик мусиқа анжуманидир. Биласизми, мен кўплаб фестивалларда иштирок этганман, лекин «Шарқ тароналари» дунё халқлари миллий маданияти ва санъатини намойиш этаётгани билан жуда қадрлидир.


Республика бўйича 2020 йилнинг январь ойида чакана савдо товар айланмаси 12,5 трлн сўмни ташкил этиб, 2019 йил январь ойига нисбатан 4,4 фоизга ўсди.\nДавстатқўм хабарига кўра, йирик корхоналарнинг товар айланмаси 1,8 трлн сўмни (ўсиш суръати 4,6 фоиз), кичик бизнес ва хусусий тадбиркорлик субъектларининг товар айланмаси 10,6 трлн сўмни (ўсиш суръати 4,3 фоиз), шундан уюшмаган савдо товар айланмаси 904,4 млрд. сўмни (2019 йил январь ойига нисбатан 3,4 фоизга камайган) ташкил этди.\nРеспублика чакана савдо товар айланмасида энг юқори улуш Тошкент шаҳрида - 22,9 фоиз улуш билан 2,8 трлн сўм. Республика чакана савдо товар айланмасида энг қуйи улушни Сирдарё вилояти 1,8 фоиз улуш билан 225,5 млрд. сўмни ташкил этди.\nРеспублика чакана савдо товар айланмасида деярли барча вилоятларда ўсиш суръатлари кузатилиб, асосан кичик бизнес ва хусусий тадбиркорлик субъектлари ҳиссасига (85,5 фоиз) тўғри келди. Йирик корхоналар савдо айланмаси улушида (14,5 фоиз) корхоналар улгуржи савдога ўтиб кетаётганлиги сабабли ўтган ойга нисбатан кескин камайиш кузатилди\nЧакана савдо товар айланмаси таркибида йирик корхоналарнинг товар айланмаси ҳажми 2019 йилнинг январь ойига нисбатан 4,6 фоизга ўсди ва 1,8 трлн сўмни ташкил қилди. Бу эса умумий савдо ҳажмининг 14,5 фоиз улушига тўғри келади.\nКичик бизнес ва хусусий тадбиркорлик субъектларининг чакана савдо товар айланмаси ҳажми статистик ҳисоб-китобларга кўра, 10,6 трлн сўмни ташкил этиб, 2019 йилнинг январь ойига нисбатан 4,3 фоизга ўсди. Республика миқёсида ушбу секторнинг жами чакана савдо товар айланмасидаги улуши 85,5 фоизни ташкил этди.


Абдусалом Азизов клублар раҳбарияти ва мураббийлар билан йиғилиш ўтказди. Тартибсизликлар танқид қилиниб, мураббийлар огоҳлантирилди\nБугун, 14 май куни Ўзбекистон Футбол Ассоциацияси президенти Абдусалом Азизов бошчилигида ижроқўм йиғилиши ўтказилди, дея хабар бермоқда ташкилот расмий сайти.\n«Унда амалга оширилган ишлар ҳисоботи тингланди. Шунингдек, терма жамоаларнинг масъулиятли ўйинлар олдидан тайёргарлик режаси кўриб чиқилди. Ўзбекистон мезбонлик қиладиган ОФК таснифидаги йирик турнирларга юқори савияда тайёргарлик кўриш масаласи илгари сурилди. Терма жамоалар учун замонавий инфратузилма қурилиши жараёни бўйича маълумот берилди.\nШундан сўнг Абдусалом Абдумавлонович барча клублар раҳбарлари ва бош мураббийлари билан йиғилиш ўтказди. Унда ЎФА раҳбарияти томонидан ҳар бир жамоада мавжуд муаммолар тингланди. Уларни моддий ва ташкилий масаларда қўллаб-қувватлаш мавзуси кўтарилди. Шунингдек, сўнгги пайтларда чемпионатларда кўп учраётган тартибсизликлар танқид қилинди. Мураббийлар келишилган ўйинлар каби иллатларга аралашмаслик борасида жиддий огоҳлантирилди. Клублар вакиллари томонидан кўтарилган муаммоли масалаларда ЎФА масъулларига топшириқлар берилди. Тренерлар малакасини ошириш, клубда раҳбар ва мураббий ваколатларини тартибга келтириш, ёш футболчилар етиштиришга яна-да жиддий эътибор қаратиш, савиясиз легионерлар муаммосини бартараф этиш, VAR тизимини такомиллаштириш ҳамда стадионларнинг ёритиш ускуналарини жаҳон стандартларига мослаш каби масалаларда вазифалар белгиланди», - дейилади ЎФА хабарида.


«Ўзбеклар – юраги катта одамлар». Финландиялик Биньямин билан суҳбат\nҲозирги пайтда глобал муаммо бўлиб келаётган коронавирус пандемияси даврида Ўзбекистон фуқаролари ва бутун дунё аҳолиси қандай кун кечирмоқда? Ижтимоий ҳаётда биз ва ривожланган давлатларда қандай фарқлар бор? Шу каби саволлар юзасидан Финляндия давлати Ҳельсинки шаҳридан биз билан боғланган Биньямин Паткенан ёки “ўзбек Биньямин” билан суҳбатлашдик.\n-“Ассалому алейкум, Биньямин! Соғлиғингиз яхшими? Ўзбек тилида чиройли гапирасиз, дастуримизнинг кўпчилик томошабинларига қизиқ. Ўзбек тилини қандай қилиб ўрганиб олгансиз?\n-Ассалому алейкум! Яхши, раҳмат. Мен 1997 йили туғилганман. Дадам, ойим, акам ва мен ёшлигимизда Ўзбекистонга борганмиз. У ерда ўзимиз уй қилдик ва бироз муддат ўша ерда яшадик. Шунинг учун ўзбек ва фин тилларини биргаликда ўрганганман.\n-Ҳозир ҳам Ўзбекистонни эслаб турасизми, соғинадиган жойларингиз борми?\n-Яқинларимнинг кўпчилиги Ўзбекистон ва Тожикистонда яшашади. Уларни эслаб соғинаман.\n-Биласизки, ҳозирда нафақат Ўзбекистон балки, бутун дунё аҳолиси бошидан оғир кунларни ўтказмоқда. Бу коронавирус пандемияси билан боғлиқ. Финляндияда ҳам коронавирус аниқланган. Фин халқи ва ҳукумати коронавирусга қарши қандай курашмоқда? Мана шу саволга жавоб бера оласизми?\n-Биздаги ҳолат Италия ва Испаниядагидек оғир аҳволда эмас. Лекин, шундай бўлсада мактаблар, ошхоналар ва одам тўпланадиган жойлар ёпилган. Карантин даврида 1-2 метрли оралиқ масофани сақлаш ва ҳамма тиббиёт ниқобларидан фойдаланиши қатъий қилиб қўйилди.\n-Ҳозирги Финляндияда дўкондаги озиқ-овқат ва маҳсулотларининг нархи қандай?\n-Озиқ-овқат дўконларида барча маҳсулотлар етарли. Фақатгина дўконда сотиб олувчилар сони 10 нафардан ошмаслиги керак.\n-Ойлик маошсиз, пулсиз ва озиқ-овқатсиз қолган оилаларга қандай ёрдамлар кўрсатилмоқда?\n-Озиқ-овқатсиз ва пулсиз қолган оилаларга ҳукумат томонидан моддий ёрдам кўрсатилади. Уларга озиқ-овқат маҳсулотлари ҳам етказилиб берилмоқда. Кўнгилли одамлар ҳам ёрдам қияпти.\n-Финляндияда транспорт ҳаракати қандай? Автобус, енгил машиналар, метро ва самолёт ҳаракатдами?\n-Айни пайтда авиаҳаракат 3 ҳафтага чекланган. Чет давлатлар билан авиақатновлар тўхтатилган.\n-Биз биламизки Финляндия, Дания ва Норвегия давлатлари ёшларининг ижтимоий фаоллиги юқори. Ҳозирги пандемия даврида ҳам ҳукумат ва давлатнинг ёрдамисиз касалликка қарши қандай ёрдам кўрсатишмоқда?\n-Ҳа, албатта бир яқин дўстим янги web-sayt яратди ва у 7 минг ёшлар эътиборини тортди. Web-sayt нинг мақсади ёлғиз ва ёрдамга муҳтож қарияларга ёрдам кўрсатади. Кўнгилли одамлар рўйхатдан ўтиб, харитада ўз яшаш манзилига яқин бўлган жойдаги қариялардан хабар олмоқда.\n-Ўзбекистонда тиббиёт ниқобини тақмасдан кўчага чиққан фуқароларга нисбатан маъмурий жазо қўлланилишидан хабарингиз бор. Сизларда ҳам шундайми?\n-Бизда ҳозир ниқоб етишмовчилиги муаммоси мавжуд. Лекин, аҳолимиз ниқоб тақиб юрганда коронавирус юқмаслигини билишади ва ўзларининг соғлиқлари учун тақиб юришади. Ўзбекистон аёллар буни тика олади. Мен ҳам видеоларим орқали шундай қилишни тарғиб қиляпман.\n-Мана шу пандемия сабаб бутун дунё, қолаверса Ўзбекистон ҳам бутунлай бошқача ҳаётни бошдан кечирмоқда. Сизнингча бундан кейинги ҳаёт қандай бўлади?\n-Менимча кейинги ҳаётимиз халқимизнинг ўзига боғлиқ. Чунки мана шу оғир вазиятдан хулоса чиқариб, ҳаётини ижобий тарафга ўзгартиради деб ўйлайман. Ҳаммаси одамларга боғлиқ. Муҳими – одамлар бизга кераклигини тушундик.\n-Мана кўп вақт Ўзбекистонда яшадингиз, ўзбекларнинг тили ва маданияти билан яқиндан танишдингиз. Сиз Финляндиядаги дўстларингизга ҳам Ўзбекистон ҳақида гапириб берасизми?\n-Ҳа, мен ўзбекларнинг турмуш тарзи, маданияти ва дунёқараши ҳақида дўстларимга айтганман. Лекин, улар ишонишмаган. Чунки финландлар ва ўзбеклар орасида ҳар томонлама катта фарқ бор. Ўзбеклар ўзининг меҳр-оқибатлилиги, қария ота-оналарини ҳурмат қилиши билан финландлардан ажралиб туради. Айниқса, палови билан. Ўзбеклар – юраги катта одамлар.


9 ой аввал 10633 siyrat.uz\nباسم الله، الحمد لله، والصلاة والسلام على رسول الله، و على آله و أصحابه أجمعين، أمّا بعد Савол: Суюкли Пайғамбаримиз Муҳаммад алайҳиссаломни тушда кўриш учун нималар қилиш керак? Жавоб: Мусулмон киши Пайғамбаримиз соллаллоҳу алайҳи васалламни ҳақиқатан тушида кўриши Аллоҳнинг фазли бўлиб, ҳаммага ҳам насиб этавермайди. Пайғамбаримизни тушида кўришни хоҳлаган одам, аввало, Аллоҳ таолони рози қилиши ва Пайғамбаримиз унинг учун ростдан ҳам суюкли зот бўлиши керак. Бунинг учун у қуйидаги ишларни бажариши лозим, валлоҳу аълам: 1) тавба қилиши, яъни гуноҳлари учун пушаймон бўлиши, истиғфор айтиши, бошқа гуноҳ қилмасликка ният қилиши ва ниятини амалга ошириши; 2) Аллоҳга бўлган ихлосини зиёда қилиши; 3) Аллоҳ ва Расулига бўлган муҳаббатини ошириши; 4) Пайғамбаримизга берган аҳду паймонини янгилаши ва садоқатини кучайтириши; 5) Аллоҳ таолога ибодатда, Пайғамбаримизга итоатда бардавом бўлиши; 6) тақволи бўлиши. Тақво – Аллоҳнинг буйруқларини бажариш ва қайтариқларидан қайтиш орқали у Зотнинг ғазаби ва азобидан сақланиши ҳамда Аллоҳ ва расули яхши кўрган нарсаларни яхши кўриши, ёмон кўрган нарсаларни ёмон кўриши; 7) Пайғамбаримизнинг сийратларини тафаккур ила севиб ўқиши; 8) кўп салавот айтиши; 9) Аллоҳга ихлос ила дуо қилиши; 10) таҳоратли ҳолда ухлаши ва ҳоказо. Хуллас, Мавлоно Жалолиддин Румий ҳазратлари айтганидек: «Аслинг каби кўрин ва кўринганинг каби бўл». Яна бир ҳикмат: (اطلب الاستقامة تأتيك الكرامة) «Истиқома (тўғрилик, одиллик, ҳалоллик, поклик, ҳаққонийлик, софдиллик)ни истасанг, сенга каромат келади». Аллоҳ барчамизга тавфиқ берсин, омийн! «Мавсуъатул буҳуси вал мақолотил илмия», «Фатово ал-Ислом: савол-жавоб», «Фатовош шабакатил исломия» ва бошқа манбалар асосида тайёрланди.